EUROOPAN KOMISSIO Bryssel 28.11.2022 COM(2022) 666 final 2022/0391(COD) Ehdotus EUROOPAN PARLAMENTIN JA NEUVOSTON ASETUS yhteisömallista annetun neuvoston asetuksen (EY) N:o 6/2002 muuttamisesta ja komission asetuksen (EY) N:o 2246/2002 kumoamisesta (ETA:n kannalta merkityksellinen teksti) {SEC(2022) 422 final} - {SWD(2022) 367 final} - {SWD(2022) 368 final} - {SWD(2022) 369 final}



PERUSTELUT 1.EHDOTUKSEN TAUSTA •Ehdotuksen perustelut ja tavoitteet Teollinen suunnittelu tekee tuotteesta houkuttelevan, ja teollismalleja koskevat oikeudet suojaavat tuotteen ulkoasua. Visuaalinen vaikutelma on yksi tärkeimmistä tekijöistä, jotka vaikuttavat siihen, valitsevatko kuluttajat tietyn tuotteen. Hyvin suunnitellut tuotteet antavat tuottajille merkittävän kilpailuedun. Kun pyritään edistämään innovointia ja uutta tuotesuunnittelua digitaalisella aikakaudella, helposti saatavilla oleva, tulevaisuuden vaatimukset huomioon ottava, tehokas ja johdonmukainen mallioikeuksien oikeussuoja on yhä tarpeellisempi. Euroopan teollismallien suojajärjestelmä on yli 20 vuotta vanha. Teollismalleja koskeva jäsenvaltioiden lainsäädäntö on osittain yhdenmukaistettu 13. lokakuuta 1998 annetulla Euroopan parlamentin ja neuvoston direktiivillä 98/71/EY, jäljempänä ’direktiivi’. Kansallisten mallisuojajärjestelmien ohella 12. joulukuuta 2001 annetulla neuvoston asetuksella (EY) N:o 6/2002, jäljempänä ’asetus’, perustettiin erillinen järjestelmä sellaisten yhtenäisten oikeuksien suojaamiseksi, joilla on yhtäläinen vaikutus kaikkialla EU:ssa rekisteröidyn yhteisömallin ja rekisteröimättömän yhteisömallin muodossa. Asetusta on muutettu vain kerran, vuonna 2006, jotta voitiin pannan täytäntöön EU:n liittyminen Haagin kansainväliseen rekisteröintijärjestelmään. Lisäksi on edelleen olemassa siirtymäkauden oikeudellinen järjestely, joka koskee varaosien mallisuojaa. Koska asiasta ei päästy yhteisymmärrykseen, direktiiviin sisältyy ”jäädytyslauseke”, jonka mukaan jäsenvaltiot voivat säilyttää voimassa olevan lainsäädäntönsä, joka koskee sitä, olisiko varaosille annettava suoja, kunnes direktiiviin tehtävät muutokset on hyväksytty komission ehdotuksen pohjalta. Tästä syystä asetuksessa (EY) N:o 6/2002 vapautetaan korjauksiin käytettävät varaosat yhteisön mallisuojasta, kunnes neuvosto on päättänyt asiaa koskevasta toimintalinjastaan komission ehdotuksen perusteella. Komission vuonna 2004 esittämä ehdotus näkyvien varaosien mallisuojan yhdenmukaistamisesta sisällyttämällä direktiiviin korjauslauseke (sellaisena kuin se on jo asetuksessa) ei saanut riittävästi kannatusta neuvostossa huolimatta Euroopan parlamentin suuresta tuesta, ja se peruutettiin vuonna 2014. Komissio käynnisti vuonna 2014 EU:n toimintalinjojen säännöllistä tarkistamista koskevan komission paremman sääntelyn agendan mukaisesti arvioinnin mallisuojajärjestelmien toiminnasta EU:ssa. Arviointiin sisältyi kattava taloudellinen ja oikeudellinen arviointi, jonka tueksi tehtiin useita tutkimuksia. Euroopan unionin neuvosto antoi 11. marraskuuta 2020 päätelmät teollis- ja tekijänoikeuspolitiikasta ja EU:n teollismalleja koskevan järjestelmän tarkistamisesta. Neuvosto kehotti komissiota esittämään ehdotuksia EU:n mallilainsäädännön tarkistamiseksi, jotta mallisuojajärjestelmiä voitaisiin nykyaikaistaa ja tehdä mallisuojasta houkuttelevampi malleja luoville yksittäisille mallin luojille ja yrityksille, erityisesti pienille ja keskisuurille yrityksille (pk-yritykset). Arvioinnin lopullisten tulosten perusteella komissio ilmoitti 25. marraskuuta 2020 antamassaan tiedonannossa ”Kaikki irti EU:n innovointipotentiaalista – Teollis- ja tekijänoikeuksia koskeva toimintasuunnitelma EU:n elpymisen ja palautumiskyvyn tueksi”, että EU:n tavaramerkkilainsäädännön onnistuneen uudistuksen jälkeen se aikoo tarkistaa EU:n mallisuojalainsäädäntöä. Neuvosto antoi lisää päätelmiä teollis- ja tekijänoikeuspolitiikasta 25. kesäkuuta 2021 ja kehotti komissiota priorisoimaan säädösehdotusten oikea-aikaista antamista, mukaan lukien mahdollisimman pian annettava ehdotus teollismalleja koskevan EU:n lainsäädännön tarkistamisesta ja uudistamisesta. Lisäksi Euroopan parlamentti korosti teollis- ja tekijänoikeuksia koskevasta toimintasuunnitelmasta antamassaan lausunnossa, että mallisuojajärjestelmää on tarpeen tarkistaa, koska se on perustettu 20 vuotta sitten. Tämä aloite ja direktiivin uudelleenlaatimista koskeva rinnakkainen ehdotus muodostavat sääntelyn toimivuutta ja tuloksellisuutta koskevan ohjelman (REFIT) piiriin kuuluvan paketin/kokonaisuuden, jonka päätavoite on edistää suunnittelun huippuosaamista, innovointia ja kilpailukykyä EU:ssa. Tähän on tarkoitus päästä varmistamalla, että yleinen mallisuojajärjestelmä on tarkoituksenmukainen digitaalisella aikakaudella ja että se on huomattavasti tehokkaampi ja helpommin yksittäisten mallin luojien, pk-yritysten ja suunnitteluintensiivisten toimialojen saatavilla. Tähän kuuluvat pienemmät kustannukset ja yksinkertaisempi rakenne, nopeampi toiminta sekä parempi ennustettavuus ja oikeusvarmuus. Nyt käsillä olevan, asetuksen muuttamista koskevan aloitteen taustalla ovat erityisesti seuraavat tavoitteet: –nykyisten säännösten nykyaikaistaminen ja parantaminen muuttamalla vanhentuneita säännöksiä, parantamalla oikeusvarmuutta ja selkeyttämällä oikeuksia soveltamisalan ja rajoitusten osalta; –rekisteröidyn yhteisömallin suojan saatavuuden, tehokkuuden ja kohtuuhintaisuuden parantaminen yksinkertaistamalla ja virtaviivaistamalla menettelyjä sekä mukauttamalla ja optimoimalla maksujen tasoa ja rakennetta. •Yhdenmukaisuus kyseisen alan voimassa olevien säännösten kanssa Tällä ehdotuksella on määrä muuttaa neuvoston asetusta (EY) N:o 6/2002. Yhdessä tämän ehdotuksen kanssa annetaan direktiivin 98/71/EY uudelleenlaatimista koskeva rinnakkainen ehdotus, ja nämä ehdotukset muodostavat johdonmukaisen kokonaisuuden, kun pannaan täytäntöön teollis- ja tekijänoikeuksia koskevaa toimintasuunnitelmaa ja nykyaikaistetaan ja edelleen yhdenmukaistetaan mallisuojaa koskevaa EU:n nykyistä lainsäädäntöä. Ehdotus on myös yhdenmukainen Euroopan unionin tavaramerkistä annetun Euroopan parlamentin ja neuvoston asetuksen (EU) 2017/1001 kanssa. Tämä koskee esimerkiksi mallioikeuksien soveltamisalaa, jota EU-tavaramerkkien soveltamisalan tavoin laajennetaan koskemaan EU:n kautta kuljetettavia väärennettyjä tavaroita ja muita tullitilanteita. Tämä pätee myös tiettyihin menettelyihin, jotka tällä hetkellä ovat ainoastaan osa EU:n tavaramerkkijärjestelmää ja joita ehdotetaan sisällytettäväksi asetuksen (EY) N:o 6/2002 tarkistukseen, kuten säännökset, jotka koskevat menettelyjen jatkamista tai päätösten kumoamista (ks. myös jäljempänä esitetty mukauttaminen EU-tavaramerkkiä koskevien menettelyjen mukaiseksi). Johdonmukaisuuden vuoksi ehdotetaan lisäksi, että komissiolle siirretään sama delegoitu ja täytäntöönpanovalta kuin asetuksessa (EU) 2017/1001. •Yhdenmukaisuus EU:n muiden politiikkojen kanssa Koska ehdotuksella on tarkoitus muuttaa asetuksen (EY) N:o 6/2002 110 artiklassa oleva väliaikainen korjauslauseke pysyväksi säännökseksi, joka sisällytetään kyseisen asetuksen ehdotettuun uuteen 20 a artiklaan, ja koska tämä vastaa direktiiviin liitettyä korjauslauseketta, ehdotus on johdonmukainen asetuksen (EU) N:o 461/2010 (moottoriajoneuvoja koskeva ryhmäpoikkeusasetus) kanssa ja täydentää sitä kilpailuoikeuden alalla.

Ehdotus, jolla säilytetään asetuksessa (EY) N:o 6/2002 oleva korjauslauseke, on myös johdonmukainen ja täydentävä niihin toimiin nähden, joita on esitetty kestäviä tuotteita koskevassa aloitteessa, jolla pyritään edistämään korjausta ja kiertotaloutta. 2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE •Oikeusperusta Ehdotus perustuu Euroopan unionin toiminnasta tehdyn sopimuksen 118 artiklan 1 kohtaan, jossa Euroopan parlamentille ja neuvostolle annetaan valtuudet säätää toimenpiteistä eurooppalaisten teollis- ja tekijänoikeuksien suojan varmistamiseksi EU:ssa, mukaan lukien keskitetyt EU:n laajuiset luvananto-, yhteensovittamis- ja valvontajärjestelmät. Oikeusperusta on siis eri kuin asetuksessa (EY) N:o 6/2002, joka ensimmäisen yhteisön tavaramerkkiasetuksen (EY) N:o 40/94 tavoin perustui Euroopan yhteisön perustamissopimuksen 308 artiklaan. 118 artikla otettiin käyttöön Euroopan unionin toiminnasta tehdyllä sopimuksella, (SEUT) ja se muodostaa nyt nimenomaisen oikeusperustan EU:n laajuisille teollis- ja tekijänoikeuksille. Se on nyt myös Euroopan unionin tavaramerkistä annetun Euroopan parlamentin ja neuvoston asetuksen (EU) 2017/1001 oikeusperusta. •Toissijaisuusperiaate (jaetun toimivallan osalta) SEUT-sopimuksen 118 artiklan 1 kohtaa voidaan soveltaa ainoastaan eurooppalaisten teollis- ja tekijänoikeuksien luomiseen. Unionin mallijärjestelmä on EU:n asetuksella perustettu itsenäinen järjestelmä, jonka soveltaminen on riippumaton kansallisista järjestelmistä. EUIPO (aiemmin OHIM) on oikeudellisesti, hallinnollisesti ja taloudellisesti itsenäinen sääntelyvirasto, jonka neuvosto perusti hallinnoimaan rekisteröidyn yhteisömallin ja yhteisön tavaramerkin (joka on nyt EU-tavaramerkki) rekisteröintijärjestelmää. Samoin kuin asetuksella (EU) 2017/1001 tavaramerkkijärjestelmään tehtyjen muutosten yhteydessä, tähän aloitteeseen liittyvässä vaikutustenarvioinnissa kävi ilmi, että tiettyjä asetuksen (EY) N:o 6/2002 säännöksiä on muutettava, erityisesti rekisteröidyn yhteisömallin rekisteröintijärjestelmän parantamiseksi ja virtaviivaistamiseksi. •Suhteellisuusperiaate Ehdotuksen tarkoituksena on vähentää yhteisömallijärjestelmää käyttäville yrityksille ja yksittäisille mallin luojille sekä EUIPO:lle aiheutuvaa hallinnollista rasitetta ja säännösten noudattamisesta aiheutuvia kustannuksia. Ehdotus sisältää kohdennettuja muutoksia itsenäiseen asetukseen (EY) N:o 6/2002, eikä siinä ylitetä sitä, mikä on tarpeen asetettujen tavoitteiden saavuttamiseksi. •Toimintatavan valinta Tämän ehdotuksen tavoitteet voidaan saavuttaa ainoastaan säädöksellä, jolla muutetaan yhteisömallia koskevia nykyisiä aineellisia ja menettelysäännöksiä, mikä tapahtuu asetuksen muodossa. Sen vuoksi tarvitaan asetus asetuksen (EY) N:o 6/2002 muuttamisesta. 3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET •Jälkiarvioinnit/toimivuustarkastukset Komissio teki nykyisestä direktiivistä ja asetuksesta yleisarvioinnin, joka julkaistiin marraskuussa 2020. Siinä todettiin, että mallisuojaa koskevalla EU:n lainsäädännöllä oli saavutettu asetetut tavoitteet ja että lainsäädäntö oli edelleen suurelta osin tarkoituksenmukaista. Arvioinnissa kuitenkin havaittiin tiettyjä puutteita asetuksen (EY) N:o 6/2002 osalta. Yhteisömallien rekisteröintimenettelyt ovat osittain vanhentuneita tai aiheuttavat tarpeetonta hallinnollista rasitetta, eivätkä maksujen taso ja rakenne ole optimaalisia. Arvioinnin tulosten perusteella Euroopan komissio teki vaikutustenarvioinnin ja päätti sen jälkeen tarkistaa lainsäädäntöä. Vaikutustenarvioinnin eri vaiheet alkaen ongelmien ja niiden syiden määrittelystä aina tavoitteiden ja mahdollisten toimintavaihtoehtojen määrittämiseen perustuivat arviointikertomuksen havaintoihin. •Sidosryhmien kuuleminen Kattava ensimmäinen julkinen kuuleminen järjestettiin 18. joulukuuta 2018 – 30. huhtikuuta 2019 ja sen tavoitteena oli i) kerätä riittävästi näyttöä ja näkemyksiä sidosryhmiltä EU:n mallilainsäädännön arvioinnin tueksi ja ii) selvittää, missä määrin kyseinen lainsäädäntö toimii tarkoitetulla tavalla ja sitä voidaan edelleen pitää tarkoitukseensa soveltuvana.

Lähes kaksi kolmasosaa vastaajista katsoi, että teollismallien suojajärjestelmä EU:ssa (direktiivin mukainen kansallinen mallijärjestelmä ja yhteisömallijärjestelmä yhdessä) toimii hyvin. Samalla lähes puolet vastaajista viittasi asetuksen tai direktiivin tahattomiin seurauksiin tai puutteisiin. Arviointia varten järjestetyn laajan kuulemisen täydentämiseksi komissio järjesti 29. huhtikuuta – 22. heinäkuuta 2021 toisen julkisen kuulemisen saadakseen sidosryhmiltä lisänäyttöä ja näkemyksiä tietyistä kysymyksistä ja mahdollisista vaihtoehdoista sekä niiden vaikutuksista, jotta voidaan tukea malleja koskevan lainsäädännön tarkistamista. •Asiantuntijatiedon keruu ja käyttö Asetuksen (EY) N:o 6/2002 ja direktiivin 98/71/EY tarkistamista koskeva vaikutustenarviointi tukeutui erityisesti kahteen ulkopuolisten toteuttamaan tutkimukseen, joissa tarkasteltiin EU:n mallisuojajärjestelmien toimintaa sekä taloudellisten että oikeudellisten seikkojen pohjalta. Lisäksi varaosien suojaa koskevan erityiskysymyksen vaikutustenarviointia tuettiin kahdella lisätutkimuksella, jotka koskivat suojan vaikutusta hintoihin ja hintojen hajautumiseen sekä moottoriajoneuvojen varaosien markkinarakenteeseen EU:ssa. Tiivis yhteistyö EUIPO:n kanssa ja useat muut sen laatimat tutkimukset ja raportit tarjosivat lisätietoa vaikutustenarvioinnin tueksi. Lisäksi hyödynnettiin muita saatavilla olevia kansallisten ja kansainvälisten viranomaisten, kuten kansallisten teollis- ja tekijänoikeusvirastojen, tutkijoiden ja muiden sidosryhmien, tekemiä tutkimuksia ja kokoamia tietoja. • Vaikutustenarviointi Koska tämä ehdotus esitetään yhdessä direktiivin 98/71/EY tarkistamista koskevan ehdotuksen kanssa, komissio teki yhteisen vaikutustenarvioinnin sekä tästä ehdotuksesta että rinnakkaisesta ehdotuksesta direktiivin 98/71/EY uudelleenlaatimiseksi. Vaikutustenarviointi toimitettiin sääntelyntarkastelulautakunnalle 27. lokakuuta, ja lautakunta antoi siitä myönteisen lausunnon 26. marraskuuta 2021. Lopullisessa vaikutustenarvioinnissa otetaan huomioon mainitussa lausunnossa esitetyt huomiot. Komission laatimassa vaikutustenarvioinnissa tarkasteltiin kolmea ongelmaa: 1. Joissakin jäsenvaltioissa ilmenee korjaamiseen käytettäviin varaosiin liittyviä EU:n sisäisen kaupan häiriöitä ja kilpailun esteitä. 2. Erityisesti pk-yritykset ja yksittäiset mallin luojat eivät halua hakea rekisteröidyn mallin suojaa EU:n tai kansallisella tasolla suojan hankinnan korkeiden kustannusten, rasitteiden ja viivästysten sekä suojaan liittyvän heikon ennustettavuuden vuoksi. Vaikka varaosakysymystä (ensimmäinen ongelma) ja toisistaan poikkeavia (menettely)säännöksiä, jotka ovat osa toista ongelmaa, on tarkoitus käsitellä rinnakkain tehtävässä direktiivin tarkistuksessa, yhteisömallien osittain vanhentuneita rekisteröintimenettelyjä ja rekisteröidyistä yhteisömalleista suoritettavia epätyydyttäviä maksuja on käsiteltävä asetuksen (EY) N:o 6/2002 tarkistamisen yhteydessä. Yhteisömallien monimutkaisten rekisteröintimenettelyjen aiheuttaman ongelman ratkaisemiseksi ja suojan saatavuuden ja tehokkuuden parantamiseksi harkittiin ainoastaan seuraavaa (selkeää) vaihtoehtoa: Vaihtoehto 2: Rekisteröityä yhteisömallia koskevien menettelyjen yksinkertaistaminen ja virtaviivaistaminen (myös yhdenmukaistamalla ne EU:n tavaramerkkiuudistuksen kanssa). Tähän vaihtoehtoon sisältyvät erityisesti mallien esittämisvaatimusten päivittäminen, ”luokan yhtenäisyyttä” koskevan vaatimuksen poistaminen useiden mallien yhteistä rekisteröintiä koskevilta hakemuksilta ja rekisteröityä yhteisömallia koskevien menettelyjen yhdenmukaistaminen EU:n tavaramerkkimenettelyjen kanssa. Vaikutustenarvioinnissa harkittiin seuraavaa vaihtoehtoa, johon sisältyy lisävaihtoehtoja, jotta voitaisiin ratkaista rekisteröidyn yhteisömallin epätyydyttävien maksujen ongelma ja saavuttaa tavoitteena oleva nykyistä kohtuuhintaisempi rekisteröity yhteisömallisuoja. Vaihtoehto 3: Yhteisömallin rekisteröintimaksun pienentäminen ja useiden mallien yhteistä rekisteröintiä koskevien hakemusten helpottaminen. Tämä vaihtoehto edellyttää, että ”luokan yhtenäisyys” poistetaan useiden mallien yhteistä rekisteröintiä koskevien hakemusten osalta ja että maksettavien maksujen määriä mukautetaan. Jotta voidaan varmistaa hakemusmääriltään pienempien ja suurempien hakijoiden tasapuolinen kohtelu, maksettavien maksujen määrien mukauttaminen edellyttää myös kiinteän maksun käyttöönottoa lisämallia kohti ja myös useiden mallien yhteistä rekisteröintiä koskevaan hakemukseen sisältyvien mallien lukumäärästä riippuvien erilaisten määräalennusten poistamista. Jotta näitä etuja voidaan tasapainottaa hakemusvaiheessa, edellä mainittuun toimenpiteeseen liittyy myöhempien uudistamismaksujen korottaminen. Tällä mallilla helpotetaan erityisesti pk-yritysten mahdollisuuksia saada rekisteröidyn yhteisömallin suoja (edullisempi oikeuden hankkiminen ja ensimmäinen uusiminen) ja samalla varmistetaan, että rekisterissä säilytetään ainoastaan markkinoilla käytetyt rekisteröidyt yhteisömallit, kun asteittain korotetaan seuraavia toisen, kolmannen ja neljännen uudistamisen vuosimaksuja. Molemmissa alavaihtoehdoissa 3.1 ja 3.2 yksittäisen yhteisömallin hankkimisesta perittävää kokonaismaksua alennettaisiin 350 eurosta 250 euroon. Tämän jälkeen jokaisesta yhteistä rekisteröintiä koskevaan hakemukseen sisältyvästä lisämallista perittävä lisämaksu olisi 125 euroa alavaihtoehdossa 3.1 ja 100 euroa alavaihtoehdossa 3.2. Alavaihtoehdon 3.1 mukaiset uudistamismaksut ovat seuraavat: - ensimmäinen uudistaminen – 70 euroa - toinen uudistaminen – 140 euroa

- kolmas uudistaminen – 280 euroa - neljäs uudistaminen – 560 euroa. Tässä alavaihtoehdossa kahden ensimmäisen uudistamisen maksujen summa on yhtä suuri kuin nykyisellä maksutasolla eli yhteensä 210 euroa. Sen sijaan alavaihtoehdossa 3.2 kaikki uudistamismaksut olisivat korkeampia kuin nykyisessä järjestelmässä. Maksujen mukauttamiseen liitettäisiin joka tapauksessa maksurakenteen yksinkertaistaminen poistamalla julkaisumaksu ja lisäämällä tämä maksu rekisteröintimaksuun. Jotta rekisteröityä yhteisömallia koskevat säännöt voidaan yhdenmukaistaa EU-tavaramerkkiä koskevien sääntöjen kanssa. rekisteröidystä yhteisömallista perittävä luovutusmaksu poistettaisiin. Maksunalennuksen hyödyt kohdistuisivat ensisijaisesti rekisteröidyn yhteisömallin järjestelmän käyttäjiin. Yritykset saisivat enemmän vastinetta rahalle eivätkä joutuisi maksamaan EUIPO:n palveluista enempää kuin on ehdottoman välttämätöntä. Tämän ansioista erityisesti pk-yritysten ja yksittäisten mallin luojien kustannukset pienentyisivät, jolloin pk-yritykset voisivat kilpailla suurempien yritysten kanssa edullisemmin ehdoin. Tämä hyödyttäisi kuluttajia ja viime kädessä koko yhteiskuntaa. Jotta rekisteröity yhteisömalli olisi paremmin yritysten saatavilla ja kustannuksiltaan niille kohtuullinen ja jotta voitaisiin pysyä tekniikan kehityksen tahdissa, menettelyjen yksinkertaistamista ja järkeistämistä koskevan vaihtoehdon 2 yhdistäminen maksuja koskevaan alavaihtoehtoon 3.1 (mikä ei merkitse vuosimaksujen kohtuutonta ja suhteetonta korotusta verrattuna alavaihtoehtoon 3.2) näyttää tuottavan myönteisiä vaikutuksia ja selkeitä etuja yrityksille, erityisesti pk-yrityksille, ja yksittäisille mallin luojille. •Sääntelyn toimivuus ja yksinkertaistaminen Tämä ehdotus ja rinnakkainen ehdotus direktiivin 98/71/EY uudelleenlaatimiseksi sisältyy komission vuoden 2022 työohjelman liitteeseen II, joten ne ovat osa sääntelyn toimivuutta ja tuloksellisuutta koskevaa REFIT-ohjelmaa. Tämän ehdotuksen tavoitteena on mukauttaa rekisteröidyn yhteisömallin mukaista EU:n suojajärjestelmää digitaaliaikaan ja tehdä siitä hakijoille helpompi ja tehokkaampi. Mitä tulee digitalisaatioon, ehdotettu mallien esittämistä koskevien vaatimusten päivitys antaisi hakijoille mahdollisuuden toisintaa mallejaan selkeällä ja täsmällisellä tavalla yleisesti saatavilla olevaa teknologiaa käyttäen. Näin helpotettaisiin erityisesti uusia digitaalisia mallityyppejä koskevien hakemusten tekemistä. Esittämistä koskevien vaatimusten yksityiskohtainen tarkistaminen (mikä on tarkoitus toteuttaa tarvittavan uuden johdetun oikeuden nojalla) hyödyttäisi suuresti sekä hakemuksen tekeviä yrityksiä että EUIPO:ta, koska se vähentäisi merkittävästi puutteiden mahdollisuutta ja lisäisi oikeusvarmuutta. Mitä tulee yksinkertaistamiseen, ehdotettaessa ”luokan yhtenäisyyttä” koskevan vaatimuksen hylkäämistä annetaan yrityksille mahdollisuus tehdä(enemmän) mallihakemuksia, jotka koskevat useita malleja ja joissa mallit yhdistetään samaan hakemukseen ilman, että ne rajattaisiin koskemaan saman tyyppisiä tuotteita. Lisäksi ehdotetaan rekisteröidyn yhteisömallin maksutaulukon mukauttamista ja yksinkertaistamista, mikä keventäisi hallinnollista taakkaa (erityisesti kun julkaisumaksu poistuu ja otetaan käyttöön kiinteä maksu kutakin useiden mallien yhteistä rekisteröintiä koskevassa hakemuksessa jätettyä lisämallia kohti) ja tekisi rekisteröitymisestä helpompaa ja avoimempaa rekisteröidyn yhteisömallin hakijoille. Tähän liittyvät kustannussäästöt eritellään ja esitetään tiivistetysti vaikutustenarvioinnin taulukossa 8.1. • Perusoikeudet Aloitteella parannettaisiin mallin luojien mahdollisuuksia suojella oikeuksiaan ja sillä olisi myönteinen vaikutus perusoikeuksiin, kuten omistusoikeuteen ja oikeuteen tehokkaisiin oikeussuojakeinoihin. EU:n mallisuojajärjestelmän tasapainottamiseksi ehdotuksella pyritään myös vahvistamaan mallioikeuksien rajoitusten luetteloa, ottaen huomioon oikeudenmukaisuuteen ja kilpailuun perustuvat näkökohdat. 4. TALOUSARVIOVAIKUTUKSET Ehdotuksella ei olisi vaikutusta Euroopan unionin talousarvioon, minkä vuoksi sen liitteeksi ei ole laadittu rahoitusselvitystä, josta säädetään unionin yleiseen talousarvioon sovellettavista varainhoitosäännöistä ja asetuksen (EU, Euratom) N:o 966/2012 kumoamisesta 18 päivänä heinäkuuta 2018 annetun Euroopan parlamentin ja neuvoston asetuksen (EU, Euratom) 2018/1046 eli varainhoitoasetuksen 35 artiklassa. 5.LISÄTIEDOT •Toteuttamissuunnitelmat, seuranta, arviointi ja raportointijärjestelyt Komissio käyttää EUIPO:n vuosikertomuksia ja tilastoja seuratakseen erityisesti mallihakemusten kehitystä EUIPO:ssa, mallisuojan käyttöä pk-yrityksissä (tietojen tulevan tilastollisen erittelyn perusteella) ja seuraavien määrän muutoksia i) useita malleja koskevat yhteiset hakemukset, ii) ne mallit, joiden suoja on uudistettu ja iii) uudistamiset.

Seurantatoimissa otettaisiin huomioon vaadittu täytäntöönpanokausi (myös tarvittavan uuden sekundäärilainsäädännön antamiseksi komissiolle siirretyn säädösvallan ja täytäntöönpanovallan pohjalta) sekä riittävä aika markkinaosapuolille uuteen tilanteeseen sopeutumiseksi. Muutosten arvioinnissa harkittaisiin vaikutustenarvioinnin 9 jaksossa tarkoitettuja asianmukaisia indikaattoreita. Tällainen arviointi tehtäisiin viiden vuoden kuluttua kaikkien tarvittavien muutosten täysimääräisestä täytäntöönpanosta, myös sekundäärilainsäädännön tasolla asetuksen (EY) N:o 6/2002 säännösten täydentämiseksi ja täytäntöönpanemiseksi. •Ehdotukseen sisältyvien säännösten yksityiskohtaiset selitykset - Terminologian ja EUIPO:n hallintoa koskevien säännösten päivittäminen Johdonmukaisuuden vuoksi, sillä Lissabonin sopimuksen voimaantulon jälkeen termin ”yhteisö” käyttö on vanhentunut. Asetuksessa (EY) N:o 6/2002 käytetty terminologia yhdenmukaistetaan näin sekä Lissabonin sopimuksen että EU-tavaramerkistä annetun asetuksen (EU) 2017/1001 kanssa. Yhteisömallit tai rekisteröidyt yhteisömallit tunnetaan vastedes rekisteröityinä EU-malleina. - EUIPO:n hallintoa koskevat säännökset (XI osasto) Koska EUIPO:n hallintoa koskevia keskeisiä säännöksiä muutettiin asetuksella (EU) 2017/1001, asetukseen (EY) N:o 6/2002 sisältyviä täydentäviä säännöksiä mukautetaan tätä vastaavasti. - Mallin ja tuotteen määritelmä (3 artikla) Määritelmiä päivitetään, selkeytetään ja laajennetaan, jotta voidaan i) antaa asetusehdotus, jossa otetaan huomioon tulevaisuuden vaatimukset teknologian kehityksen valossa ja ii) lisätä oikeusvarmuutta ja avoimuutta siitä, mitkä ovat mallisuojan hyväksyttäviä kohteita. Vastauksena erityisesti sellaisiin uusiin teknisiin malleihin, joita ei ole sisällytetty fyysisiin tuotteisiin, ehdotetaan tuotteen käsitteen päivittämistä ja laajentamista siten, että se kattaa ja siinä erotetaan paremmin tuotteet, jotka esitetään graafisesti, jotka on liitetty fyysiseen esineeseen tai jotka näkyvät kohteiden tilasijoitteluna sisäympäristön muodostamiseksi. - Suojan kohde (18 a artikla) ”Näkyvyysvaatimukseen” liittyvän oikeusvarmuuden parantamiseksi ehdotetaan erityistä säännöstä, jonka mukaan mallisuoja myönnetään ainoastaan niille ulkoasun piirteille, jotka esitetään näkyvästi rekisteröintihakemuksessa. - Rekisteröidystä mallista johtuvien oikeuksien laajuus (19 artikla) Jotta mallioikeuksien haltijat voivat vastata tehokkaammin haasteisiin, joita 3D-tulostusteknologian kasvava käyttö aiheuttaa, ehdotetaan, että mallioikeuksien soveltamisalaa mukautetaan vastaavasti. Lisäksi katsotaan, että EU:n tavaramerkkiuudistuksen jälkeen on jatkuvasti lisääntyvän väärentämisen tehokasta torjuntaa varten tärkeää lisätä myös rekisteröidyn yhteisömallin oikeudelliseen kehykseen vastaava säännös, jonka nojalla oikeudenhaltijat voivat estää väärennettyjen tuotteiden kuljettamisen EU:n alueen kautta tai niiden asettamisen muuhun tullitilanteeseen luovuttamatta niitä vapaaseen liikkeeseen EU:ssa. - Annettujen oikeuksien rajoittaminen (20 artikla) Jotta voidaan varmistaa asiaan liittyvien oikeutettujen etujen entistä parempi tasapaino ja ottaa huomioon Euroopan unionin tuomioistuimen oikeuskäytäntö, ehdotetaan, että sallittujen käyttötarkoitusten luetteloa täydennetään lisäämällä siihen ”viittauskäyttö” ja ”kritiikki ja parodia”. - Korjauslauseke (20 a artikla) Koska direktiiviin lisätään korjauslauseke, ehdotetaan, että asetuksen (EY) N:o 6/2002 110 artiklaan nyt sisältyvä väliaikainen korjauslauseke muutetaan pysyväksi säännökseksi. Jotta varmistetaan johdonmukaisuus direktiiviin lisättävän korjauslausekkeen kanssa ja voidaan ottaa huomioon Euroopan unionin tuomioistuimen oikeuskäytäntö, ehdotetaan, että korjauslausekkeen soveltamisala rajataan nimenomaisesti osiin, joiden ulkonäkö riippuu kyseisen moniosaisen tuotteen ulkoasusta.

Olisi myös täsmennettävä, että korjauslauseketta voidaan käyttää puolustautumiskeinona oikeuksien loukkaamista koskevia väitteitä vastaan ainoastaan siinä tapauksessa, että kuluttajille ilmoitetaan asianmukaisesti moniosaisen tuotteen korjaamiseen käytettävän tuotteen alkuperästä. - Ilmoitus mallista (26 a artikla) Rekisteröityjen EU-mallien haltijoille annetaan ilmoitus mallista, jonka avulla he voivat ilmoittaa yleisölle, että malli on rekisteröity. - Samanaikaisen soveltamisen periaate (96 artiklan 2 kohta) Mallioikeuden ja tekijänoikeuksien suojan samanaikaisen soveltamisen periaate säilytetään, kun samalla otetaan huomioon, että alkuperäisen lainsäädännön antamisen jälkeen yhdenmukaistaminen on edennyt tekijänoikeuksien alalla. - Mallin esittämistä koskevat vaatimukset (36 ja 36 a artikla) Asetuksen (EY) N:o 6/200236 artiklan 1 kohdan c alakohtaan ehdotetulla muutoksella pyritään varmistamaan, että käytetystä esitystavasta riippumatta mallia esittävän kuvan ansiosta voidaan selvästi erottaa ja julkaista kaikki sen kohteen yksityiskohdat, jolle suojaa haetaan. Koska toimitettujen mallikappaleiden määrä on erittäin vähäinen, ehdotetaan lisäksi, että poistetaan mahdollisuus jättää mallikappale mallin esittämisen sijasta. Ehdotetun uuden 36 a artiklan tarkoituksena on valtuuttaa komissio täsmentämään ne yksityiskohtaiset tiedot, jotka on sisällytettävä rekisteröityä EU-mallia koskevaan hakemukseen, mukaan lukien mallin esittämistä koskevien vaatimusten päivittäminen, jotta ne soveltuvat digitaaliaikaan (ks. myös edellä kohdassa sääntelyn toimivuus ja yksinkertaistaminen). - Yhteistä rekisteröintiä koskevat hakemukset (37 artikla) Ehdotetaan ns. ”luokan yhtenäisyyttä” koskevan vaatimuksen poistamista, jotta hakijat voivat yhdistää useita malleja yhteen yhteistä rekisteröintiä koskevaan hakemukseen rajoittamatta sitä koskemaan samaan Locarno-luokkaan kuuluvia tuotteita ja siten, että hakijat saavat hyödyn paljousalennuksesta. - Yhdenmukaistaminen EU-tavaramerkkejä koskevien menettelyjen kanssa Useita muutoksia ehdotetaan, jotta rekisteröityä yhteisömallia koskevia menettelyjä voitaisiin tehostaa ja samalla varmistaa yhdenmukaisuus EU:n tavaramerkkijärjestelmän kanssa. Tällaisia muutoksia ovat i) luopuminen mahdollisuudesta toimittaa rekisteröityä yhteisömallia koskeva hakemus jonkin jäsenvaltioiden teollisoikeuksien keskusviraston tai Benelux-maiden teollis- ja tekijänoikeusviraston kautta, ii) mahdollisuus hakea EUIPO:n menettelyn jatkamista tai päätöksen kumoamista ja iii) ammattimaista edustamista koskevien sääntöjen laajentaminen kattamaan koko Euroopan talousalue. - Perittävät maksut (liite I) Rekisteröidyn yhteisömallin maksujen määrillä on keskeinen merkitys mallisuojajärjestelmän yleisen toiminnan kannalta EU:ssa ja se on täydentävässä suhteessa kansallisiin mallisuojajärjestelmiin nähden; tämän vuoksi ja yhdenmukaisuuden varmistamiseksi EU-tavaramerkistä annetun asetuksen (EU) 2017/1001 kanssa ehdotetaan, että sekä yhteisömallista perittävien maksujen määrät että komission asetuksessa (EY) N:o 2246/2002 (maksuasetus) tällä hetkellä säädetyt maksusäännöt sisällytetään asetukseen (EY) N:o 6/2002. Maksuja koskeva asetus on näin ollen vanhentunut, ja se ehdotetaan kumottavaksi. Verrattuna rekisteröidystä yhteisömallista nyt perittävien maksujen määrään, joka on vahvistettu maksuja koskevassa asetuksessa, ehdotetaan hakemuksesta perittävän maksun alentamista, mikä yhdessä sen kanssa, että ”luokan yhtenäisyyttä” koskeva vaatimus poistetaan useiden mallien yhteistä rekisteröintiä koskevilta hakemuksilta, tekee EU:n rekisteröidyn mallisuojan hakemisesta edullisempaa erityisesti pk-yrityksille ja yksittäisille mallien luojille, jotka jättävät yleensä vähemmän mallihakemuksia kuin suuret yritykset. Lisäksi ehdotetaan, että rekisteröidyn yhteisömallin maksuja yksinkertaistetaan (esimerkiksi yhdistämällä rekisteröintimaksu ja julkaisemismaksu, joista tulee vain yksi hakemusmaksu), jotta voidaan edelleen parantaa järjestelmän saatavuutta, avoimuutta ja käyttäjäystävällisyyttä rekisteröityä EU:n mallisuojaa hakevien yritysten ja mallien luojien kannalta. - Yhdenmukaistaminen SEUT-sopimuksen 290 ja 291 artiklan kanssa Asetuksella siirretään komissiolle valta hyväksyä tiettyjä sääntöjä. Näistä säännöistä säädetään tällä hetkellä i) yhteisömallista annetun neuvoston asetuksen (EY) N:o 6/2002 täytäntöönpanosta 21 päivänä lokakuuta 2002 annetussa komission asetuksessa (EY) N:o 2245/2002 ja ii) sisämarkkinoilla toimivalle yhdenmukaistamisvirastolle (tavaramerkit ja mallit) suoritettavista yhteisömallin rekisteröintiin liittyvistä maksuista 16 päivänä joulukuuta 2002 annetussa komission asetuksessa (EY) N:o 2246/2002. Koska tätä ei ole vielä toteutettu, on tarpeen yhdenmukaistaa komissiolle asetuksen nojalla siirretty valta SEUT-sopimuksen 290 ja 291 artiklan kanssa. Sen vuoksi ehdotuksella on tarkoitus siirtää komissiolle tiettyjä uusia valtuuksia, jotta se voi antaa delegoituja säädöksiä ja täytäntöönpanosäädöksiä. 2022/0391 (COD)

Ehdotus EUROOPAN PARLAMENTIN JA NEUVOSTON ASETUS yhteisömallista annetun neuvoston asetuksen (EY) N:o 6/2002 muuttamisesta ja komission asetuksen (EY) N:o 2246/2002 kumoamisesta (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 118 artiklan ensimmäisen kohdan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottavat huomioon Euroopan talous- ja sosiaalikomitean lausunnon, ottavat huomioon alueiden komitean lausunnon, noudattavat tavallista lainsäätämisjärjestystä sekä katsovat seuraavaa: (1)Neuvoston asetuksella (EY) N:o 6/2002 luotiin Euroopan unionin oma mallisuojajärjestelmä, jossa unionin tasoisesta mallien suojasta säädettiin rinnakkain jäsenvaltioiden kansallisella tasolla saatavilla olevan mallisuojan kanssa Euroopan parlamentin ja neuvoston direktiivillä 98/71/EY yhdenmukaistetun kansallisen mallisuojalainsäädännön mukaisesti. (2)Paremmasta sääntelystä antamansa tiedonannon ja EU:n toimintalinjojen säännöllistä tarkistamista koskevan sitoumuksensa mukaisesti komissio toteutti mallisuojajärjestelmien toiminnasta unionissa laajan arvioinnin, johon sisältyi kattava taloudellinen ja oikeudellinen arviointi, jonka tueksi tehtiin useita tutkimuksia. (3)Neuvosto pyysi 11 päivänä marraskuuta 2020 antamissaan päätelmissä teollis- ja tekijänoikeuspolitiikasta ja teollismalleja koskevan unionin järjestelmän tarkistamisesta komissiota esittämään ehdotuksia asetuksen (EY) N:o 6/2002 ja direktiivin 98/71/EY tarkistamiseksi. Tarkistuksen tarkoituksena olisi oltava teollismalleihin unionissa liittyvien suojajärjestelmien nykyaikaistaminen ja mallisuojan tekeminen entistä houkuttelevammaksi yksittäisille mallien luojille ja yrityksille, erityisesti pienille ja keskisuurille yrityksille. (4)Yhteisön mallijärjestelmän perustamisesta lähtien kokemus on osoittanut, että yksittäiset unionin ja kolmansien maiden mallien luojat ja yritykset ovat hyväksyneet järjestelmän, josta on tullut onnistunut ja toimiva jäsenvaltioiden kansallisen tason mallisuojan täydentäjä tai sen vaihtoehto. (5)Kansalliset mallien suojajärjestelmät ovat kuitenkin edelleen tarpeellisia yksittäisille mallien luojalle ja yrityksille, jotka eivät halua suojata mallejaan unionin tasolla tai jotka eivät pysty saamaan unionin laajuista suojaa, vaikka kansallisen tason suojan saannille ei ole esteitä. Kunkin mallisuojaa hakevan henkilön olisi voitava päättää, haetaanko suojaa vain kansallisena mallina yhdessä tai useammassa jäsenvaltiossa vaiko vain EU-mallina vai molempina. (6)Vaikka komission tekemä arviointi mallisuojaa koskevasta unionin lainsäädännöstä vahvisti, että suoja on edelleen suurelta osin tarkoituksenmukainen, komissio ilmoitti 25 päivänä marraskuuta 2020 antamassaan tiedonannossa ”Kaikki irti EU:n innovointipotentiaalista – Teollis- ja tekijänoikeuksia koskeva toimintasuunnitelma EU:n elpymisen ja palautumiskyvyn tueksi”, että EU:n tavaramerkkilainsäädännön onnistuneen uudistuksen jälkeen komissio aikoo muun muassa tarkistaa unionin mallisuojalainsäädäntöä parantaakseen mallisuojan saatavuutta ja kohtuuhintaisuutta unionissa. (7)EU:n mallijärjestelmään tehtävien parannusten ja muutosten ohella kansallisia mallisäädöksiä ja -käytäntöjä olisi yhdenmukaistettava entisestään ja yhtenäistettävä ne EU:n mallijärjestelmän kanssa, siinä määrin kuin se on aiheellista mahdollisimman tasapuolisten olosuhteiden luomiseksi mallien rekisteröinnille ja suojaamiselle koko unionissa. Tätä olisi täydennettävä Euroopan unionin teollisoikeuksien viraston, jäljempänä ’EUIPO’ tai ’virasto’, jäsenvaltioiden teollisoikeuksien keskusvirastojen ja Benelux-maiden teollis- ja tekijänoikeuksien viraston lisätoimilla käytäntöjen ja välineiden lähentämiseksi mallien alalla Euroopan parlamentin ja neuvoston asetuksen (EU) 2017/1001 152 artiklassa säädetyn yhteistyökehyksen puitteissa. (8)On tarpeen päivittää asetuksen (EY) N:o 6/2002 terminologiaa Lissabonin sopimuksen mukaiseksi. Tämä edellyttää termin ’yhteisömalli’ korvaamista ’Euroopan unionin mallilla’, jäljempänä ’EU-malli’. Lisäksi terminologia on yhdenmukaistettava asetuksessa (EU) 2017/1001 käytetyn terminologian kanssa. Tähän sisältyy erityisesti nimityksen ’sisämarkkinoilla toimiva yhdenmukaistamisvirasto (tavaramerkit ja mallit)’ korvaaminen ’Euroopan unionin teollisoikeuksien virastolla’.

(9)Yhteisömallijärjestelmän perustamisen jälkeen tietotekniikan kehitys on johtanut sellaisten uusien mallien syntymiseen, joita ei ole sisällytetty fyysisiin tuotteisiin. Tämä edellyttää, että mallisuojan piiriin kuuluvien tuotteiden määritelmää laajennetaan siten, että se selkeästi kattaa myös sellaiset mallit, jotka esitetään graafisesti, jotka sisältyvät fyysiseen esineeseen tai jotka ilmentyvät erityisesti sisäympäristön muodostavien esineiden tilajärjestelystä. Tässä yhteydessä olisi myös tunnustettava, että piirteiden liikkeet, siirtymät tai animaatio voivat vaikuttaa mallien ulkoasuun erityisesti sellaisissa malleissa, jotka eivät ole fyysisessä esineessä. (10)Oikeusvarmuuden turvaamiseksi on aiheen selventää, että oikeuden haltijalle annetaan suoja kaikkiin tai osaan niistä tuotteen mallipiirteistä, jotka on näkyvästi esitetty rekisteröityä EU-mallia koskevassa hakemuksessa ja ovat tulleet tunnetuiksi joko kyseiset asiakirjat julkaisemalla tai antamalla mahdollisuus tutustua niihin, Vaikka tuotteen piirteiden ei muutoin tarvitse olla näkyvissä tiettynä ajankohtana tai tietyssä käyttötilanteessa mallisuojan saamiseksi, olisi sovellettava poikkeusta moniosaisen tuotteen sellaisten osien mallisuojaan, joiden on oltava näkyvissä tuotteen tavanomaisen käytön aikana. (11)3D-tulostustekniikoiden lisääntyvä käyttö teollisuuden eri aloilla asettaa mallioikeuden haltijoille haasteita, kun ne pyrkivät tehokkaasti estämään suojattujen malliensa laittoman jäljentäminen. Sen vuoksi on aiheellista säätää, että välineen tai ohjelmiston luominen, lataaminen, kopiointi ja saataville asettaminen mallia loukkaavan tuotteen toisintamista varten merkitsee mallin käyttöä, joka edellyttää oikeudenhaltijan lupaa. (12)Jotta voidaan varmistaa mallisuoja ja torjua tehokkaasti väärennöksiä noudattaen unionin kansainvälisiä velvoitteita Maailman kauppajärjestön (WTO) puitteissa, erityisesti tullitariffeja ja kauppaa koskevan yleissopimuksen (GATT) V artiklaa, jossa määrätään kauttakulun vapaudesta, ja rinnakkaislääkkeiden osalta TRIPS-sopimuksesta ja kansanterveydestä annettua julistusta, rekisteröidyn EU-mallin haltijalla olisi oltava oikeus estää kolmansia osapuolia tuomasta tuotteita kaupankäynnin yhteydessä unioniin ilman, että ne luovutetaan unionissa vapaaseen liikkeeseen, jos tällaiset tuotteet tulevat kolmansista maista ja niihin on ilman lupaa sisällytetty malli, joka on identtinen tai olennaisilta osiltaan samanlainen kuin rekisteröity EU-malli, tai jos mallia sovelletaan tuotteisiin, jotka ovat identtisiä tai olennaisilta osiltaan samanlaisia kuin rekisteröity EU-malli. (13)Rekisteröityjen EU-mallien haltijoiden olisi tätä varten voitava estää suojaa loukkaavien tuotteiden pääsy unioniin ja niiden asettaminen kaikkiin tullitilanteisiin myös silloin, kun tällaisia tuotteita ei ole tarkoitus saattaa unionin markkinoille. Tullitarkastuksia tehdessään tulliviranomaisten olisi käytettävä Euroopan parlamentin ja neuvoston asetuksessa (EU) N:o 608/2013 säädettyä toimivaltaa ja siinä määriteltyjä menettelyjä, myös oikeudenhaltijoiden pyynnöstä. Tulliviranomaisten olisi erityisesti suoritettava asianmukaiset tarkastukset riskianalyysiperusteiden mukaisesti. (14)Olisi sovitettava yhteen tarve varmistaa mallioikeuksien tehokas täytäntöönpano ja tarve välttää laillisten tuotteiden vapaalle kaupalle aiheutuvaa haittaa. Rekisteröidyn EU-mallin haltijan oikeuden olisi sen vuoksi päätyttävä, kun Euroopan unionin mallituomioistuimessa, jäljempänä ’EU-mallituomioistuin’, joka on toimivaltainen päättämään, onko EU-mallia loukattu, tuotteiden ilmoittaja tai tuotteiden haltija pystyy todistamaan, että rekisteröidyn EU-mallin haltijalla ei ole oikeutta estää tuotteiden markkinoille saattamista tavaroiden lopullisessa määrämaassa. (15)Rekisteröidyllä EU-mallilla myönnettyihin yksinoikeuksiin olisi sovellettava asianmukaisia rajoituksia. Yksityisen ja ei-kaupallisen käytön ja kokeellisiin tarkoituksiin suoritettavien toimien lisäksi sallittuun käyttöön olisi kuuluttava lainausten ottamiseksi tai opetustarkoituksiin suoritettava toisintaminen, käyttö viittauksiin vertailevassa mainonnassa sekä käyttö kommentteihin, kritiikkiin tai parodiaan sillä edellytyksellä, että nämä toimet ovat hyvän kauppatavan mukaisia eivätkä kohtuuttomasti haittaa mallin tavanomaista käyttöä. Kolmansien osapuolien toteuttama rekisteröidyn EU-mallin käyttö taiteellista ilmaisua varten olisi katsottava oikeudenmukaiseksi, kun siinä samalla noudatetaan hyvää liiketapaa. EU-mallia koskevia sääntöjä olisi lisäksi sovellettava tavalla, jolla varmistetaan perusoikeuksien ja -vapauksien sekä varsinkin sananvapauden täysimääräinen kunnioittaminen. (16)Direktiivillä (EU) [xxx] yhdenmukaistetaan jäsenvaltioiden lainsäädäntöä, joka koskee suojattujen mallien käyttöä moniosaisen tuotteen korjaamiseen sen alkuperäisen ulkoasun palauttamiseksi silloin, kun mallia sovelletaan tai se sisältyy sellaiseen tuotteeseen, joka on osa moniosaista tuotetta, jonka ulkoasusta suojattu malli on riippuvainen. Sen vuoksi asetukseen (EY) N:o 6/2002 sisältyvä nykyinen väliaikainen korjauslauseke olisi muutettava pysyväksi säännökseksi. Koska mainitun säännöksen tarkoituksena on tehdä rekisteröidyistä ja rekisteröimättömistä yhteisömalliin perustuvista oikeuksista täytäntöönpanokelvottomia silloin, kun sellaisen tuotteen, joka on osa moniosaista tuotetta, mallia käytetään moniosaisen tuotteen korjaamiseen, jotta sen alkuperäinen ulkoasu voidaan palauttaa, korjauslauseke olisi sisällytettävä asetuksen (EY) N:o 6/2002 mukaisiin EU-mallioikeuden loukkauksia koskeviin puolustuskeinoihin. Lisäksi on tarpeen rajoittaa asetuksessa (EY) N:o 6/2002 säädetyn korjauslausekkeen soveltaminen nimenomaisesti moniosaisen tuotteen osiin, joiden ulkoasusta suojattu malli on riippuvainen, jotta varmistetaan johdonmukaisuus direktiiviin (EU) [XXX] sisällytetyn korjauslausekkeen kanssa ja jotta varmistetaan, että mallisuojan soveltamisalaa rajoitetaan ainoastaan sen estämiseksi, että mallioikeuden haltijoille myönnettäisiin tosiasiallisesti tuotemonopoli. Lisäksi sen varmistamiseksi, että kuluttajia ei johdeta harhaan vaan he voivat tehdä tietoon perustuvan päätöksen korjaukseen käytettävissä olevien kilpailevien tuotteiden välillä, lainsäädännössä olisi myös täsmennettävä, että korjauslausekkeeseen ei voi vedota osan sellainen valmistaja tai myyjä, joka ei ole asianmukaisesti ilmoittanut kuluttajille moniosaisen tuotteen korjaamiseen käytettävän tuotteen alkuperää. (17)Jotta erityisesti pk-yritysten ja yksittäisten mallin luojien olisi helpompi markkinoida mallisuojattuja tuotteita ja jotta lisättäisiin tietoisuutta sekä unionin että kansallisella tasolla käytössä olevista mallien rekisteröintijärjestelmistä, mallioikeuden haltijoiden ja niiden suostumuksella myös muiden olisi voitava käyttää symbolista (D) koostuvaa, yleisesti hyväksyttyä ilmoitusta. (18)Koska jäsenvaltioiden teollisoikeuksien keskusvirastoihin ja Benelux-maiden teollis- ja tekijänoikeuksien virastoon on jätetty vain vähäisiä määriä EU-malleja koskevia hakemuksia ja jotta EU-malleja koskeva hakemusjärjestelmä voitaisiin yhdenmukaistaa asetuksessa (EU) 2017/1001 säädetyn järjestelmän kanssa, EU-mallihakemus olisi jatkossa voitava jättää ainoastaan virastoon. (19)Sekä tekniikan kehitys että EU:n nykyisen mallien rekisteröintijärjestelmän soveltamisesta saadut kokemukset ovat osoittaneet, että menettelyn tiettyjä kohtia on parannettava. Tämän vuoksi olisi toteutettava tiettyjä toimenpiteitä menettelyjen ajantasaistamiseksi, yksinkertaistamiseksi ja nopeuttamiseksi mahdollisuuksien mukaan sekä oikeusvarmuuden ja ennakoitavuuden lisäämiseksi tarvittaessa. (20)Tätä varten on erittäin tärkeää tarjota asianmukaiset keinot, joilla kaikki mallit voidaan esittää selkeästi ja täsmällisesti ja jotka ovat sopeutettavissa unionin tuotannonalan tarpeisiin ja tekniseen edistykseen mallien visualisessa esittämisessä. Sen varmistamiseksi, että samaa graafista esitystä voidaan käyttää mallihakemuksissa sekä yhdessä tai useammassa jäsenvaltiossa että rekisteröityjen EU-mallien hakemuksissa, olisi edellytettävä, että virasto, jäsenvaltioiden teollisoikeuksien keskusvirastot ja Benelux-maiden teollis- ja tekijänoikeuksien virasto tekevät yhteistyötä keskenään yhteisten standardien vahvistamiseksi niille muodollisille vaatimuksille, jotka graafisen esityksen on täytettävä. (21)Tehokkuuden lisäämiseksi on myös aiheellista helpottaa useiden EU-mallien yhteistä rekisteröintiä koskevien hakemusten jättämistä ja antaa hakijoille mahdollisuus yhdistää malleja samaan hakemukseen edellyttämättä, että tuotteet, joihin mallit on tarkoitus sisällyttää tai joihin niitä on tarkoitus soveltaa, kuuluvat kaikki Locarnon luokituksen samaan luokkaan. Olisi kuitenkin säädettävä enimmäismäärästä, jotta vältetään useiden mallien rekisteröintiä koskevien hakemusten mahdollinen väärinkäyttö. (22)Tehokkuussyistä ja menettelyjen sujuvoittamiseksi ilmoitus- ja viestintävälineiden olisi oltava ainoastaan sähköisiä. (23)Jotta rekisteröidyn EU:n mallisuoja olisi saatavilla edullisemmin ja avoimemmin erityisesti pk-yrityksille ja yksittäisille mallien luojille, jotka yleensä jättävät vähemmän mallihakemuksia suuriin yrityksiin verrattuna, on aiheellista mukauttaa rekisteröidyn EU-mallin hakemisesta perittävien maksujen rakennetta ja määrää. (24)Koska EU-mallisuojajärjestelmän toiminnasta virastolle suoritettavien maksujen määrät ovat olennaisen tärkeitä ja järjestelmä täydentää malleja koskevia kansallisia järjestelmiä, on tarpeen vahvistaa maksujen määrät suoraan asetuksen (EY) N:o 6/2002 liitteessä, jotta lainsäädännössä noudatettava lähestymistapa olisi yhdenmukainen asetuksen (EU) 2017/1001 kanssa. Maksujen määrät olisi vahvistettava tasolle, jolla niistä saatavalla tulojen määrällä voidaan periaatteessa sekä varmistaa viraston talousarvion tasapaino että EU-mallijärjestelmän ja kansallisten mallijärjestelmien rinnakkaisuus ja täydentävyys, kun otetaan huomioon myös EU-mallin kattamien markkinoiden koko sekä pienten ja keskisuurten yritysten tarpeet. (25)Asetuksella (EY) N:o 6/2002 siirretään komissiolle valta antaa sääntöjä mainitun asetuksen täytäntöönpanosta. Komissiolle asetuksen (EY) N:o 6/2002 mukaisesti siirretty valta olisi perussopimuksen voimaantulon vuoksi yhdenmukaistettava Euroopan unionin toiminnasta tehdyn sopimuksen 290 ja 291 artiklan kanssa. (26)Jotta voitaisiin varmistaa, että virasto tutkii ja rekisteröi EU-mallia koskevat hakemukset vaikuttavasti, tehokkaasti ja nopeasti sekä käyttäen menettelyjä, jotka ovat avoimia, perusteellisia, tasapuolisia ja kohtuullisia, komissiolle olisi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti delegoituja säädöksiä, joissa määritetään yksityiskohtaiset menettelyt hakemuksen muuttamiseksi. (27)Jotta voitaisiin varmistaa, että rekisteröity EU-malli voidaan kumota tai julistaa mitättömäksi tehokkaasti ja vaikuttavasti käyttäen menettelyjä, jotka ovat avoimia, perusteellisia, tasapuolisia ja kohtuullisia, komissiolle olisi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti delegoituja säädöksiä, joissa määritetään rekisteröidyn EU-mallin mitätöintimenettely. (28)Jotta valituslautakunnat voisivat tarkastella viraston päätöksiä vaikuttavasti, tehokkaasti ja kattavasti avointa, perusteellista, oikeudenmukaista ja tasapuolista menettelyä noudattaen, komissiolle olisi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti annettavia delegoituja säädöksiä muutoksenhakumenettelyjen yksityiskohtien määrittämiseksi, kun EU-malleihin liittyvät menettelyt edellyttävät poikkeuksia asetuksen (EU) 2017/1001 73 artiklan nojalla annetuissa delegoiduissa säädöksissä vahvistettuihin säännöksiin.

(29)EU-mallijärjestelmän sujuvan, vaikuttavan ja tehokkaan toiminnan varmistamiseksi komissiolle olisi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti delegoituja säädöksiä, joissa määritetään vaatimukset, jotka koskevat yksityiskohtaisia tietoja suullisista menettelyistä ja asian selvittämisessä noudatettavia yksityiskohtaisia järjestelyjä, ilmoitusmenettelyssä noudatettavia yksityiskohtaisia järjestelyjä, viestintätapoja ja lomakkeita, joita menettelyjen osapuolten on käytettävä, määräaikojen laskentaan ja kestoon sovellettavia sääntöjä, päätöksen peruuttamisessa tai EU-mallirekisteriin tehdyn merkinnän kumoamisessa noudatettavia menettelyjä, menettelyjen uudelleenaloittamisessa noudatettavia yksityiskohtaisia järjestelyjä sekä yksityiskohtaisia tietoja edustuksesta virastossa. (30)Valituslautakuntien vaikuttavan ja tehokkaan organisaation varmistamiseksi komissiolle olisi siirrettävä valta antaa Euroopan unionin toiminnasta tehdyn sopimuksen 290 artiklan mukaisesti delegoituja säädöksiä, joissa määritetään yksityiskohtaiset tiedot valituslautakuntien organisaatiosta, kun EU-malleihin liittyvät menettelyt edellyttävät poikkeuksia asetuksen (EU) 2017/1001 168 artiklan nojalla annetuissa delegoiduissa säädöksissä vahvistettuihin säännöksiin. (31)On erityisen tärkeää, että komissio asiaa valmistellessaan toteuttaa asianmukaiset kuulemiset myös asiantuntijatasolla ja että nämä kuulemiset toteutetaan paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa vahvistettujen periaatteiden mukaisesti. Jotta voitaisiin erityisesti varmistaa tasavertainen osallistuminen delegoitujen säädösten valmisteluun, Euroopan parlamentille ja neuvostolle toimitetaan kaikki asiakirjat samaan aikaan kuin jäsenvaltioiden asiantuntijoille, ja Euroopan parlamentin ja neuvoston asiantuntijoilla on järjestelmällisesti oikeus osallistua komission asiantuntijaryhmien kokouksiin, joissa valmistellaan delegoituja säädöksiä. (32)Jotta varmistetaan asetuksen (EY) N:o 6/2002 täytäntöönpanon yhdenmukaiset edellytykset, komissiolle olisi siirrettävä täytäntöönpanovalta, joka koskee asetuksessa (EY) N:o 6/2002 vahvistettujen asiaankuuluvien menettelyvaatimusten mukaisten hakemusten, pyyntöjen, todistusten, vaatimusten, sääntöjen, ilmoitusten ja mahdollisten muiden asiakirjojen yksityiskohtia sekä menettelyistä tosiasiallisesti aiheutuneiden välttämättömien kulujen enimmäismääriä, Euroopan unionin malleja koskevassa tiedotteessa ja viraston virallisessa lehdessä julkaistavien tietojen yksityiskohtia, viraston ja kansallisten viranomaisten välisessä tietojenvaihdossa noudatettavia yksityiskohtaisia järjestelyjä, kirjallisissa menettelyissä käytettävien täydentävien asiakirjojen käännöksiä koskevia yksityiskohtaisia järjestelyjä sekä mitättömyysosastojen yksittäisen jäsenen tekemien päätösten täsmällisiä lajeja. Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011 mukaisesti. (33)Koska tekijänoikeuslainsäädäntö on unionissa pitkälle yhdenmukaistettu, on aiheellista mukauttaa asetuksen (EY) N:o 6/2002 ja tekijänoikeuslainsäädännön mukaisen suojan samanaikaisen soveltamisen periaatetta sallimalla EU:n mallioikeuksilla suojattujen mallien suojaaminen tekijänoikeudella suojattuina teoksina sillä edellytyksellä, että unionin tekijänoikeuslainsäädännön vaatimukset täyttyvät. (34)Asetusta (EY) N:o 6/2002 olisi sen vuoksi muutettava ja asetus (EY) N:o 2246/2002 kumottava. (35)Koska EU:n mallisuojajärjestelmä on luonteeltaan itsenäinen ja kansallisista järjestelmistä riippumaton, jäsenvaltiot eivät voi riittävällä tavalla saavuttaa tämän asetuksen tavoitteita, vaan ne voidaan saavuttaa paremmin unionin tasolla; sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen näiden tavoitteiden saavuttamiseksi. (36)Euroopan tietosuojavaltuutettua on kuultu Euroopan parlamentin ja neuvoston asetuksen (EU) 2018/1725 42 artiklan 1 kohdan mukaisesti, ja hän on antanut lausuntonsa …. päivänä ...kuuta ..., OVAT HYVÄKSYNEET TÄMÄN ASETUKSEN: 1 artikla Muutetaan asetus (EY) N:o 6/2002 seuraavasti: 1)Korvataan otsikko seuraavasti: ”Neuvoston asetus (EY) N:o 6/2002, annettu 12 päivänä joulukuuta 2001, Euroopan unionin malleista”; 2)Korvataan 1 artiklan 1 kohta seuraavasti: ”1. Mallia, joka täyttää tässä asetuksessa säädetyt ehdot, kutsutaan jäljempänä Euroopan unionin malliksi, jäljempänä ’EU-malli’.”; 3)Korvataan kaikissa artikloissa sanat ”yhteisömalli” sanoilla ”EU-malli” ja tehdään mahdollisesti tarvittavat kieliopilliset muutokset; 4)Korvataan koko asetuksessa ilmaisu ”yhteisömalleja käsittelevä tuomioistuin” ilmaisulla ”Euroopan unionin malleja käsittelevä tuomioistuin” ja tehdään mahdollisesti tarvittavat kieliopilliset muutokset; 5)Korvataan 1 artiklan 3 kohdassa, 7 artiklan 1 kohdassa, 11 artiklan 1 kohdassa, 22 artiklan 1 kohdassa, 27 artiklan 1 kohdassa, 96 artiklan 1 kohdassa, 98 artiklan 1 kohdassa, 98 artiklan 5 kohdassa, 106 a artiklan 1 kohdassa, 106 a artiklan 2 kohdassa, 106 d artiklan 1 kohdassa, 106 d artiklan 2 kohdassa ja 110 a artiklan 1 kohdassa ilmaisu ”yhteisö” ilmaisulla ”unioni” ja tehdään mahdollisesti tarvittavat kieliopilliset muutokset; 6)Korvataan 2 artikla seuraavasti: ”2 artikla

Euroopan unionin teollisoikeuksien virasto Euroopan parlamentin ja neuvoston asetuksella (EU) 2017/1001* perustettu Euroopan unionin teollisoikeuksien virasto, jäljempänä ’virasto’, huolehtii sille tällä asetuksella säädetyistä tehtävistä. * Euroopan parlamentin ja neuvoston asetus (EU) 2017/1001, annettu 14 päivänä kesäkuuta 2017, Euroopan unionin tavaramerkistä (EUVL L 154, 16.6.2017, s. 1).” 7)Lisätään artikla seuraavasti: ”2 a artikla Toimintakyky Tämän asetuksen täytäntöön panemiseksi yritykset ja muut oikeudelliset kokonaisuudet, joilla niihin sovellettavan lainsäädännön mukaan on kelpoisuus hankkia omissa nimissään kaikenlaisia oikeuksia ja olla vastuussa kaikenlaisista sitoumuksista, olla osapuolena sopimuksissa ja muissa oikeustoimissa sekä esiintyä kantajana tai vastaajana oikeudenkäynneissä, rinnastetaan oikeushenkilöihin.”; 8)Korvataan 3 artikla seuraavasti: ”3 artikla Määritelmät Tässä asetuksessa tarkoitetaan: 1)’mallilla’ tuotteen tai sen osan ulkomuotoa, joka johtuu tuotteen ja/tai sen koristelun piirteistä, erityisesti linjoista, ääriviivoista, väreistä, muodosta, pintarakenteesta ja materiaaleista, mukaan lukien näiden ominaispiirteiden kaikenlainen liike, siirtymä tai muu animaatio; 2)’tuotteella’ kaikkia teollisesti tai käsityönä valmistettuja tavaroita, mutta ei tietokoneohjelmia, riippumatta siitä, sisältyvätkö ne fyysiseen esineeseen vai ilmenevätkö ne digitaalisessa muodossa, mukaan lukien a)pakkaukset, tavarasarjat, pakkauksen ulkoasu, erityisesti sisäympäristön muodostamiseen tarkoitettujen esineiden tilajärjestely ja moniosaiseksi tuotteeksi koottavaksi tarkoitetut osat, b)graafiset teokset tai symbolit, logot, pintakuviot, typografiset kirjasintyypit ja graafiset käyttöliittymät; 3)’moniosaisella tuotteella’ tuotetta, joka koostuu useista osista, jotka voidaan korvata tuotteen purkamisen ja uudelleen kokoamisen mahdollistavalla tavalla.”; 9)Korvataan 4 artiklan 1 kohta seuraavasti: ”1. Malli suojataan EU-mallilla vain, jos se on uusi ja luonteeltaan yksilöllinen.”; 10)Korvataan 7 artiklan 2 kohdan johdantokappale seuraavasti:

”2. Tunnetuksi tulemisena ei 5 ja 6 artiklaa sovellettaessa kuitenkaan pidetä sitä, että tunnetuksi tullut malli, joka on identtinen siihen malliin nähden tai joka ei eroa yleisvaikutelmaltaan siitä mallista, jolle rekisteröidyn EU-mallin mukaista suojaa haetaan, on tullut tunnetuksi:”; 11)Korvataan 12 artikla seuraavasti: ”12 artikla Rekisteröidyn EU-mallin antaman suojan voimassaoloaika 1. Rekisteröidyn EU-mallin antama suoja mallille, joka täyttää 1 jaksossa vahvistetut vaatimukset, syntyy, kun virasto rekisteröi mallin. 2. EU-mallin rekisteröinnin kesto on viisi vuotta alkaen rekisteröintihakemuksen tekemispäivästä. Oikeudenhaltija voi uusia suojan voimassaolon yhdeksi tai useammaksi viisivuotiskaudeksi, yhteensä enintään 25 vuodeksi rekisteröintihakemuksen tekemispäivästä.”; 12)Kumotaan 13 artikla; 13)Korvataan 15 ja 16 artikla seuraavasti: ”15 artikla Oikeutta EU-malliin koskevat vaatimukset 1. Jos rekisteröimättömän EU-mallin on tehnyt tunnetuksi tai jos mallia vaatii henkilö, joka ei 14 artiklan nojalla ole siihen oikeutettu, tai rekisteröity EU-malli on rekisteröity tällaisen henkilön nimiin tai sen rekisteröintiä hakee tällainen henkilö, malliin mainitun artiklan nojalla oikeutettu henkilö voi kyseisen jäsenvaltion toimivaltaisessa tuomioistuimessa tai viranomaisessa vaatia, että hänet tunnustetaan EU-mallin lailliseksi haltijaksi, sanotun kuitenkaan rajoittamatta muita hänen käytettävissään olevia oikeussuojakeinoja. 2. Jos henkilöllä on oikeus EU-malliin yhdessä toisen henkilön kanssa, hän voi 1 kohdan mukaisesti vaatia, että hänet tunnustetaan yhteishaltijaksi. 3. Oikeus panna vireille 1 tai 2 kohdassa tarkoitettu kanne vanhenee kolmessa vuodessa päivästä, jona rekisteröity EU-malli on julkaistu tai rekisteröimätön EU-malli tullut tunnetuksi. Tätä säännöstä ei sovelleta, jos henkilö, jolla ei ole oikeutta EU-malliin, on toiminut vilpillisesti, kun mallia on haettu, se on tullut tunnetuksi tai se on saatu. 4. EU-malliin 14 artiklan nojalla oikeutettu henkilö voi esittää tämän artiklan 1 kohdan nojalla virastolle haltijan vaihdoksesta koskevan pyynnön yhdessä asianomaisen jäsenvaltion toimivaltaisen tuomioistuimen tai viranomaisen lopullisen päätöksen kanssa. 5. Rekisteröidyn EU-mallin osalta 72 artiklassa tarkoitettuun EU-mallien rekisteriin, jäljempänä ’rekisteri’, on merkittävä seuraavat tiedot: a)ilmoitus siitä, että 1 kohdan mukainen oikeudellinen menettely on aloitettu asianomaisen jäsenvaltion toimivaltaisessa tuomioistuimessa tai viranomaisessa; b)asianomaisen jäsenvaltion toimivaltaisen tuomioistuimen tai viranomaisen lopullisen päätöksen tai menettelyn muun päättämisen päivämäärä ja tiedot; c)rekisteröidyn EU-mallin haltijan vaihdokset, jotka johtuvat asianomaisen jäsenvaltion toimivaltaisen tuomioistuimen tai viranomaisen lopullisesta päätöksestä. 16 artikla Tuomion vaikutukset rekisteröityyn EU-malliin kohdistuvaan hallintaoikeuteen

1. Jos 15 artiklan 1 kohdan mukainen oikeudenkäyntimenettely johtaa rekisteröidyn EU-mallin haltijan täydelliseen vaihdokseen, käyttöluvat ja muut oikeudet lakkaavat, kun rekisteröidyn EU-mallin uusi haltija merkitään rekisteriin. 2. Jos rekisteröidyn EU-mallin haltija tai käyttöluvan haltija on käyttänyt mallia EU:n alueella tai tehnyt tosiasiallisia ja vakavia valmisteluja käytön aloittamiseksi, ennen kuin 15 artiklan 1 kohdan mukaisen oikeudellisen menettelyn aloittaminen on merkitty rekisteriin, hän voi jatkaa tätä käyttöä sillä edellytyksellä, että hän hakee lupaa rinnakkaiskäyttöön rekisteriin merkityltä uudelta haltijalta kolmen kuukauden kuluessa siitä, kun uusi haltija on merkitty rekisteriin. Käyttölupa on myönnettävä kohtuulliseksi ajaksi ja kohtuullisin ehdoin. 3. Edellä olevaa 2 kohtaa ei sovelleta, jos rekisteröidyn EU-mallin tai käyttöluvan haltija on toiminut vilpillisesti alkaessaan käyttää mallia tai ryhtyessään tätä tarkoittaviin valmisteluihin.”; 14)Lisätään 18 artiklaan virke seuraavasti: ”Tähän oikeuteen sisältyy oikeus merkitä mallin luojan tai mallin luojien ryhmän nimenmuutos rekisteriin.” 15)Lisätään 4 jakson otsikon jälkeen 18 a artikla seuraavasti: ”18 a artikla Suojan kohde Suoja annetaan niille rekisteröidyn EU-mallin ulkoasun piirteille, jotka esitetään näkyvästi rekisteröintiä koskevassa hakemuksessa.”; 16)Korvataan 19–21 artikla seuraavasti: ”19 artikla EU-mallin antamat oikeudet 1. Rekisteröity EU-malli antaa haltijalleen yksinoikeuden käyttää mallia ja estää kolmatta osapuolta käyttämästä sitä ilman haltijan lupaa. 2. Edellä 1 kohdassa säädetyin edellytyksin voidaan kieltää erityisesti a)sellaisen tuotteen valmistaminen, tarjoaminen, markkinoille saattaminen tai käyttö, johon malli sisältyy tai johon mallia sovelletaan; b)a alakohdassa tarkoitetun tuotteen tuonti tai vienti; c)a alakohdassa tarkoitetun tuotteen varastointi a ja b alakohdassa tarkoitettuihin tarkoituksiin; d)mallin tallentavan välineen tai ohjelmiston luominen, lataaminen, kopiointi ja jakaminen tai jakelu muille, jotta a alakohdassa tarkoitettu tuote voidaan valmistaa. 3. Poiketen siitä, mitä 10 artiklan 1 kohdassa säädetään, rekisteröidyn EU-mallin haltijalla on oikeus estää kaikkia kolmansia osapuolia tuomasta kaupankäynnissä kolmansista maista unioniin tuotteita, joita ei luovuteta vapaaseen liikkeeseen unionissa, jos malli sisältyy identtisenä kyseisiin tuotteisiin tai mallia sovelletaan niihin tai mallia ei voi olennaisilta ominaisuuksiltaan erottaa tällaisista tuotteista eikä lupaa ole annettu. Ensimmäisessä alakohdassa tarkoitettu oikeus raukeaa, jos sen menettelyn kuluessa, jossa ratkaistaan, onko EU-mallia loukattu, ja joka on käynnistetty Euroopan parlamentin ja neuvoston asetuksen (EU) N:o 608/2013* mukaisesti, tuotteiden ilmoittaja tai haltija esittää näyttöä siitä, että rekisteröidyn EU-mallin haltijalla ei ole oikeutta kieltää tuotteiden saattamista markkinoille maassa, joka on niiden lopullinen määränpää.

4. Rekisteröimättömän EU-mallin haltijalla on oikeus estää 1 ja 2 kohdassa tarkoitetut toimet ainoastaan, jos kiistanalainen käyttö on seurausta mallin jäljentämisestä. Edellä tarkoitettua kiistanalaista käyttöä ei pidetä rekisteröimättömän EU-mallin jäljentämisestä johtuvana, jos se on seurausta mallin luojan itsenäisestä luovasta työstä, ja sen tekijän voidaan kohtuudella olettaa olleen tietämätön mallin haltijan tunnetuksi tekemästä mallista. 5. Edellä olevaa 4 kohtaa sovelletaan myös rekisteröityyn EU-malliin, jota koskee julkaisemista koskeva lykkäyspäätös, kunnes asiaankuuluvat rekisterimerkinnät ja hakemukseen liittyvä aineisto on tehty tunnetuiksi 50 artiklan 4 kohdan mukaisesti. 20 artikla EU-mallista johtuvien oikeuksien rajoitukset 1. EU-mallista johtuvia oikeuksia ei voida käyttää seuraaviin tarkoituksiin: a)yksityisesti ja muissa kuin kaupallisissa tarkoituksissa toteutetut toimet; b)kokeellisiin tarkoituksiin toteutetut toimet; c)toisintaminen lainausten ottamiseksi tai opetusta varten; d)toimet, joiden tarkoituksena on tunnistaa tuote mallioikeuden haltijan tuotteeksi tai viitata siihen; e)toimet, jotka on toteutettu kommentointia, kritiikkiä tai parodiaa varten; f)varusteet, jotka ovat kolmanteen maahan rekisteröidyissä aluksissa tai ilma-aluksissa näiden tullessa tilapäisesti unionin alueelle; g)edellä f alakohdassa tarkoitettujen alusten ja ilma-alusten korjaamiseen tarkoitettujen varaosien ja tarvikkeiden tuonti unioniin; h)edellä f alakohdassa tarkoitettujen alusten ja ilma-alusten korjausten suorittaminen. 2. Edellä olevia 1 kohdan c, d ja e alakohtaa sovelletaan ainoastaan, jos toimet ovat hyvän kauppatavan mukaisia eivätkä kohtuuttomasti haittaa mallin tavanomaista hyödyntämistä, ja jos c alakohdassa tarkoitetussa tapauksessa mainitaan sen tuotteen alkuperä, johon malli sisältyy tai johon mallia sovelletaan. 20 a artikla Korjauslauseke 1. Suojaa ei myönnetä EU-mallille, joka muodostaa sellaisen moniosaisen tuotteen osan, jonka ulkoasusta kyseisen osan malli on riippuvainen, ja jota käytetään 19 artiklan 1 kohdassa tarkoitetulla tavalla yksinomaan kyseisen moniosaisen tuotteen korjaamiseen sen alkuperäisen ulkoasun palauttamiseksi. 2. Moniosaisen tuotteen osan valmistaja tai myyjä ei voi vedota 1 kohtaan, jos hän ei ole asianmukaisesti ilmoittanut kuluttajille moniosaisen tuotteen korjaamiseen käytettävän tuotteen alkuperää tuotteessa olevalla selkeällä ja näkyvällä merkinnällä tai muussa asianmukaisessa muodossa, jotta kuluttajat voivat tehdä tietoon perustuvan valinnan sellaisten keskenään kilpailevien tuotteiden välillä, joita voidaan käyttää korjaukseen. 21 artikla

Oikeuksien raukeaminen EU-mallista johtuvat oikeudet eivät koske sellaiseen tuotteeseen liittyviä toimia, johon sisältyy EU-mallin antaman suojan soveltamisalaan kuuluva malli tai johon sovelletaan tällaista mallia, jos EU-mallin haltija on saattanut tuotteen Euroopan talousalueella (ETA) markkinoille tai jos tämä on tapahtunut hänen suostumuksellaan.”; * Euroopan parlamentin ja neuvoston asetus (EU) N:o 608/2013, annettu 12 päivänä kesäkuuta 2013, teollis- ja tekijänoikeuksien tullivalvonnasta ja neuvoston asetuksen (EY) N:o 1383/2003 kumoamisesta (EUVL L 181, 29.6.2013, s. 15). 17)Korvataan 24 artiklan 2 kohta seuraavasti: ”2. EU-malli voidaan julistaa mitättömäksi myös sen jälkeen, kun EU-malli on rauennut tai siitä on luovuttu, jos hakijalla on oikeutettu etu saada asiaperusteinen ratkaisu.”; 18)Korvataan 25 artikla seuraavasti: ”25 artikla Mitättömyysperusteet 1. EU-malli voidaan julistaa mitättömäksi ainoastaan seuraavissa tapauksissa: a)EU-malli ei ole 3 artiklan 1 kohdassa säädetyn määritelmän mukainen; b)EU-malli ei täytä 4–9 artiklassa säädettyjä vaatimuksia; c)oikeudenhaltijalla ei toimivaltaisen tuomioistuimen tai viranomaisen päätöksen nojalla ole 14 artiklan mukaista oikeutta EU-malliin; d)EU-malli on ristiriidassa aikaisemman mallin kanssa, joka on tullut tunnetuksi ja joka on suojattu hakemuksen jättämispäivää edeltävästä päivästä tai, jos vaaditaan etuoikeutta, EU-mallin etuoikeuspäivästä i) rekisteröidyn EU-mallin tai tällaisen mallin rekisteröintiä koskevan hakemuksen perusteella, sillä edellytyksellä, että malli rekisteröidään; ii) jäsenvaltion myöntämän mallioikeuden rekisteröinnin tai tällaista oikeutta koskevan hakemuksen perusteella, sillä edellytyksellä, että malli rekisteröidään; tai iii) teollismallien kansainvälistä rekisteröintiä koskevaan vuoden 1999 Haagin sopimukseen liittyvän Geneven asiakirjan, jäljempänä ’Geneven asiakirja’, nojalla rekisteröidyllä mallioikeudella, joka on voimassa unionissa, tai tällaista oikeutta koskevalla hakemuksella, sillä edellytyksellä, että malli rekisteröidään; e)myöhemmässä mallissa käytetään erottavaa merkkiä ja tätä merkkiä koskevassa unionin tai asianomaisen jäsenvaltion lainsäädännössä annetaan merkin haltijalle oikeus kieltää tällainen käyttö; f)malli merkitsee asianomaisen jäsenvaltion tekijänoikeutta koskevan lainsäädännön nojalla suojatun teoksen luvatonta käyttöä; g)malli merkitsee jonkin teollisoikeuksien suojelemista koskevan Pariisin yleissopimuksen, jäljempänä ’Pariisin yleissopimus’, 6 b artiklassa luetellun kohteen tai muiden kuin mainitussa artiklassa lueteltujen ja kyseisessä jäsenvaltiossa julkisen edun kannalta erityisen tärkeiden ansiomerkkien, tunnuskuvien ja vaakunoiden asiatonta käyttöä.

2. Edellä 1 kohdan a ja b alakohdassa vahvistettuihin mitättömyysperusteisiin voivat vedota seuraavat: a)kaikki luonnolliset tai oikeushenkilöt; b)kaikki ryhmittymät tai elimet, jotka on perustettu valmistajien, tuottajien, palveluntarjoajien, kauppiaiden tai kuluttajien etuja edustamaan, jos kyseinen ryhmittymä tai elin voi omissa nimissään esiintyä kantajana tai vastaajana oikeudenkäynneissä siihen sovellettavan lainsäädännön mukaisesti. 3. Edellä 1 kohdan c alakohdassa vahvistettuun mitättömyysperusteeseen voi vedota vain henkilö, jolla on 14 artiklan nojalla oikeus EU-malliin. 4. Edellä 1 kohdan d, e ja f alakohdassa vahvistettuihin mitättömyysperusteisiin voivat vedota ainoastaan seuraavat: a)aikaisemman oikeuden hakija tai haltija; b)henkilöt, joilla on unionin lainsäädännön tai asianomaisen jäsenvaltion lainsäädännön nojalla oikeus käyttää kyseisiä oikeuksia; c)käyttöluvan haltija, jolle tavaramerkin haltija tai mallioikeuden haltija on antanut luvan. 5. Edellä 1 kohdan g alakohdassa vahvistettuun mitättömyysperusteeseen voi vedota vain henkilö tai taho, jota asiaton käyttö koskee. 6. Poiketen siitä, mitä 4 ja 5 kohdassa säädetään, jäsenvaltiot voivat säätää, että asianomaisen jäsenvaltion toimivaltainen viranomainen voi myös omasta aloitteestaan vedota 1 kohdan d ja g alakohdassa vahvistettuihin perusteisiin. 7. EU-mallia ei voida julistaa mitättömäksi, jos jonkin 1 kohdan d–g alakohdassa tarkoitetun oikeuden hakija tai haltija on nimenomaisen antanut suostumuksensa kyseisen EU-mallin rekisteröinnille ennen mitättömyysvaatimuksen tai vastakanteen esittämistä. 8. Jos jonkin 1 kohdan d–g alakohdassa tarkoitetun oikeuden hakija tai haltija on aikaisemmin vaatinut EU-mallin mitätöimistä tai esittänyt loukkauskanteeseen kohdistuvan vastakanteen, hän ei voi esittää uutta mitättömyysvaatimusta tai loukkauskanteeseen kohdistuvaa uutta vastakannetta minkään muun mainituissa kohdissa tarkoitetun oikeuden osalta, johon hän olisi voinut vedota ensimmäisessä vaatimuksessaan tai vastakanteessaan.”; 19)Korvataan 26 artiklan 1 kohta seuraavasti: ”1. Mitättömäksi julistetulla EU-mallilla ei katsota alun perinkään olleen tässä asetuksessa säädettyjä vaikutuksia.”; 20)Lisätään 26 artiklan jälkeen otsikko seuraavasti: ”6 jakso Rekisteröinti-ilmoitus” 21)Lisätään 6 jakson otsikon jälkeen 26 a artikla seuraavasti: ”26 a artikla Rekisteröintitunnus

Rekisteröidyn EU-mallin haltija voi ilmoittaa yleisölle, että malli on rekisteröity, esittämällä siinä tuotteessa, johon malli sisältyy tai johon sitä sovelletaan, ympyrän sisällä olevan D-kirjaimen. Tällaiseen mallia koskevaan ilmoitukseen voidaan liittää mallin rekisteröintinumero tai hyperlinkki rekisteriin tehtyyn mallia koskevaan merkintään.”; 22)Korvataan 28 artikla seuraavasti: ”28 artikla Rekisteröidyn EU-mallin luovutus 1. EU-mallin luovutus on tehtävä kirjallisesti ja siihen vaaditaan sopimuksen osapuolten allekirjoitukset, jollei luovutus johdu oikeuden päätöksestä. Rekisteröidyn EU-mallin luovutus, joka ei täytä ensimmäisessä alakohdassa säädettyjä vaatimuksia, on mitätön. 2. Rekisteröidyn EU-mallin luovutus merkitään yhden osapuolen pyynnöstä rekisteriin ja julkaistaan. 3. Luovutuksen merkitsemistä rekisteriin koskevassa pyynnössä on oltava tiedot rekisteröidyn EU-mallin, uuden haltijan ja tarvittaessa uuden haltijan edustajan tunnistetiedot. Siihen on sisällyttävä myös asiakirjat, jotka asianmukaisesti osoittavat 1 kohdan mukaisen luovutuksen. 4. Jos luovutuksen rekisteröintiedellytykset, sellaisina kuin niistä säädetään 1 kohdassa tai 28 a artiklassa tarkoitetussa täytäntöönpanosäädöksissä, eivät täyty, viraston on ilmoitettava hakijalle puutteista. Jos puutteita ei poisteta viraston asettamassa määräajassa, virasto hylkää rekisteröinnin luovutusta koskevan hakemuksen. 5. Samalla luovutuksen rekisteröintiä koskevalla hakemuksella voidaan hakea kahden tai useamman rekisteröidyn EU-mallin luovutuksen rekisteröintiä edellyttäen, että rekisteriin merkitty mallinhaltija ja luovutuksensaaja ovat kaikissa näissä rekisteröidyissä EU-malleissa samat. 6. Luovutuksensaaja ei voi käyttää hyödykseen EU-mallin rekisteröinnistä johtuvia oikeuksia, ennen kuin luovutus on merkitty rekisteriin. 7. Jos viraston suhteen on noudatettava määräaikoja, luovutuksensaaja voi tehdä virastolle tähän tarkoitukseen säädetyt ilmoitukset heti sen jälkeen, kun virasto on vastaanottanut luovutuksen rekisteröintiä koskevan hakemuksen. 8. Kaikki asiakirjat, jotka on annettava tiedoksi rekisteröidyn EU-mallin haltijalle 66 artiklan mukaisesti, osoitetaan haltijaksi rekisteriin merkitylle henkilölle.”; 23)Lisätään 28 a artikla seuraavasti: ”28 a artikla Luovutusta koskevan täytäntöönpanovallan siirto Komissio hyväksyy täytäntöönpanosäädöksiä, joissa määritetään a)edellä 28 artiklan 3 kohdassa tarkoitetun luovutuksen merkitsemistä rekisteriin koskevan pyynnön yksityiskohtainen sisältö; b)asiakirjat, joita 28 artiklan 3 kohdassa tarkoitettu luovutus edellyttää, ottaen huomioon rekisteröidyn haltijan ja luovutuksensaajan antamat suostumukset; Nämä täytäntöönpanosäädökset hyväksytään 109 artiklan 2 kohdassa tarkoitettua tarkastelumenettelyä noudattaen.”;

24)Korvataan 31–34 artikla seuraavasti: ”31 artikla Maksukyvyttömyysmenettely 1. EU-malli voi olla maksukyvyttömyysmenettelyn kohteena vain siinä jäsenvaltiossa, jonka alueella velallisen pääintressien keskus sijaitsee. 2. Euroopan parlamentin ja neuvoston direktiivin 2009/138/EY* 13 artiklan 1 kohdassa määriteltyjen vakuutusyritysten ja Euroopan parlamentin ja neuvoston asetuksen (EU) N:o 575/2013** 4 artiklan 1 kohdassa määriteltyjen luottolaitosten osalta 1 kohdassa tarkoitettu pääintressien keskus on se jäsenvaltio, jossa yrityksellä tai laitoksella on toimilupa. 3. Jos on kyse EU-mallin yhteishaltijuudesta, 1 kohtaa sovelletaan yhteishaltijan osuuteen. 4. Jos EU-malli sisältyy maksukyvyttömyysmenettelyyn, tätä koskeva merkintä on toimivaltaisen kansallisen viranomaisen pyynnöstä tehtävä rekisteriin ja julkaistava. 32 artikla Käyttölupa 1. EU-malliin voidaan myöntää käyttölupa koko unionin aluetta tai sen osaa varten. Käyttölupa voi olla yksinomainen tai rajoittamaton. 2. Haltija voi vedota EU-mallin antamiin oikeuksiin sellaista käyttöluvan haltijaa vastaan, joka rikkoo käyttölupasopimuksen määräyksiä seuraavien osalta: a)käyttöluvan voimassaoloaika; b)muoto, jossa mallia saa käyttää; c)käyttöluvan kattamien tavaroiden laajuus; d)käyttöluvan haltijan käyttöluvan nojalla valmistamien tuotteiden laatu. 3. Käyttöluvan haltija voi aloittaa oikeudelliset toimenpiteet EU-mallia koskevan loukkauksen vuoksi ainoastaan EU-mallin haltijan suostumuksella, jollei käyttölupasopimuksessa toisin määrätä. Yksinomaisen käyttöluvan haltija voi kuitenkin aloittaa oikeudelliset toimenpiteet, jos EU-mallin haltija ei virallisen ilmoituksen saatuaan itse ryhdy toimiin loukkauksen suhteen kohtuullisessa ajassa. 4. Käyttöluvan haltijat ovat oikeutettuja yhtymään EU-mallin haltijan aloittamaan loukkausta koskevaan oikeudelliseen toimenpiteeseen saadakseen korvauksen kärsimistään haitoista. 32 a artikla Menettely käyttölupien ja muiden oikeuksien merkitsemiseksi rekisteriin 1. Edellä olevaa 28 artiklan 2 ja 3 kohtaa sekä 28 a artiklan ja 28 artiklan 6 kohdan nojalla annettuja sääntöjä on sovellettava soveltuvin osin 29 artiklassa tarkoitetun esineoikeuden tai esineoikeuden luovutuksen, 30 artiklassa tarkoitetun pakkotäytäntöönpanon ja 31 artiklassa tarkoitetun maksukyvyttömyysmenettelyyn sisältymisen merkitsemisessä rekisteriin sekä 32 artiklassa tarkoitetun käyttöluvan tai käyttöluvan luovutuksen merkitsemisessä rekisteriin. Edellä 28 artiklan 3 kohdassa säädettyä asiakirjatodisteita koskevaa vaatimusta ei kuitenkaan sovelleta, jos pyynnön esittää EU-mallin haltija.

2. Edellä 1 kohdassa tarkoitettujen oikeuksien rekisteröintihakemusta pidetään tapauksen mukaan tehtynä vasta, kun vaadittava maksu on suoritettu. 3. Käyttöluvan rekisteröintiä koskeva hakemus voi sisältää pyynnön merkitä käyttölupa rekisteriin yhtenä tai useampina seuraavista: a)yksinoikeudella myönnetty käyttölupa; b)alakäyttölupa, jos käyttöluvan antaa sellainen haltija, jonka käyttölupa on merkitty rekisteriin; c)käyttölupa, joka on rajoitettu koskemaan tiettyä tuotevalikoimaa; d)käyttölupa, joka on rajoitettu koskemaan osaa unionista; e)määräaikainen käyttölupa. Jos esitetään pyyntö merkitä käyttölupa ensimmäisen alakohdan c, d ja e alakohdassa tarkoitetuksi käyttöluvaksi, rekisteröintihakemuksessa on mainittava tarkka tuotevalikoima ja se osa unionista sekä ajanjakso, joita varten käyttölupa myönnetään. 4. Jos käyttöluvan ja muiden tässä asetuksessa säädettyjen oikeuksien rekisteröintiä koskevat edellytykset eivät täyty, virasto ilmoittaa hakijalle puutteista. Jos puutteita ei poisteta viraston asettamassa määräajassa, virasto hylkää rekisteröintihakemuksen. 33 artikla Oikeusvaikutukset suhteessa kolmansiin osapuoliin 1. Edellä 28, 29 ja 32 artiklassa tarkoitetuilla EU-mallia koskevilla oikeustoimilla on oikeusvaikutus suhteessa kolmansiin osapuoliin kaikissa jäsenvaltioissa vasta, kun ne on merkitty rekisteriin. Tällaisella toimella on kuitenkin ennen merkintää oikeusvaikutuksia suhteessa kolmansiin osapuoliin, jotka ovat saaneet oikeuden rekisteröityyn EU-malliin tämän toimen jälkeen mutta jotka kuitenkin tiesivät siitä näitä oikeuksia hankkiessaan. 2. Edellä olevaa 1 kohtaa ei sovelleta henkilöön, joka saa rekisteröidyn EU-mallin tai oikeuden rekisteröityyn EU-malliin koko yrityksen luovuttamisen tai muun yleisseuraannon kautta. 3. Edellä 30 artiklassa tarkoitettujen oikeustoimien oikeusvaikutuksiin suhteessa kolmansiin osapuoliin sovelletaan 27 artiklan mukaisesti määritellyn jäsenvaltion oikeutta. 4. Konkurssimenettelyn tai vastaavaan menettelyn voimassaoloon kolmansiin osapuoliin nähden sovelletaan sen jäsenvaltion oikeutta, jossa tällainen menettely ensimmäisenä aloitetaan kansallisen lain tai asiaan sovellettavien yleissopimusten perusteella. 33 a artikla Menettely, jota noudatetaan käyttölupien ja muiden oikeuksien rekisteröinnin poistamisessa tai muuttamisessa 1. Rekisteröinti, joka on tehty 32 a artiklan 1 kohdan mukaisesti, poistetaan tai muutetaan jonkin asianomaisen osapuolen hakemuksesta. 2. Hakemukseen on sisällytettävä rekisteröidyn EU-mallin rekisteröintinumero tai, kun kyseessä on useiden mallien yhteinen rekisteröinti, kunkin mallin numero ja tiedot oikeudesta, jonka rekisteröinnin poistamista tai muuttamista haetaan. 3. Hakemukseen on liitettävä asiakirjat, joista ilmenee, että rekisteröityä oikeutta ei enää ole tai että käyttöluvan tai muun oikeuden haltija suostuu rekisteröinnin poistamiseen tai muuttamiseen.

4. Jos vaatimukset rekisteröinnin poistamiseksi tai muuttamiseksi eivät täyty, virasto ilmoittaa hakijalle puutteista. Jos puutteita ei poisteta viraston asettamassa määräajassa, virasto hylkää rekisteröinnin poistamista koskevan hakemuksen. 34 artikla Rekisteröityä EU-mallia koskeva hakemus omistusoikeuden kohteena Edellä olevia 27–33 a artiklaa sovelletaan rekisteröityjä EU-malleja koskeviin hakemuksiin. Jos näiden säännösten täytäntöönpano edellyttää merkinnän tekemistä rekisteriin, tämä muodollisuus on täytettävä rekisteröityä EU-mallia rekisteröitäessä.”; * Euroopan parlamentin ja neuvoston direktiivi 2009/138/EY, annettu 25 päivänä 2009, vakuutus- ja jälleenvakuutustoiminnan aloittamisesta ja harjoittamisesta (Solvenssi II) (EUVL L 335 17.12.2009, s. 1). ** Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1). 25)Korvataan 35 artikla seuraavasti: ”35 artikla Hakemusten jättäminen 1. Rekisteröityä EU-mallia koskeva hakemus jätetään virastolle. 2. Virasto lähettää hakijalle viipymättä vastaanottoilmoituksen, joka sisältää ainakin mallin hakemusnumeron, kuvauksen, selityksen tai muun tunnistetiedon sekä tiedot asiakirjojen lajista, lukumäärästä ja vastaanottopäivästä. Useiden mallien yhteistä rekisteröintiä koskevan hakemuksen osalta viraston antamassa vastaanottoilmoituksessa on mainittava ensimmäisen mallin tiedot sekä hakemuksen kohteena olevien mallien lukumäärä.”; 26)Muutetaan 36 artikla seuraavasti: a)korvataan 1–4 kohta seuraavasti: ”1. Rekisteröityä EU-mallia koskevan hakemukseen on sisällytettävä: a)rekisteröintipyyntö; b)hakijan tunnistetiedot; c)mallia esittävä toisintamiskelpoinen kuva, jonka avulla voidaan erottaa selvästi kaikki yksityiskohdat, jolle suojaa haetaan, ja joka mahdollistaa julkaisemisen. 2. Lisäksi hakemuksessa on oltava maininta tuotteista, joihin malli aiotaan sisällyttää tai joihin sitä aiotaan soveltaa. 3. Lisäksi hakemukseen voi sisältyä:

a)kirjallinen selitys kuvasta; b)50 artiklan mukainen rekisteröinnin julkaisemisen lykkäämistä koskeva pyyntö; c)edustajan henkilötiedot, jos hakija on nimennyt edustajan; d)niiden tuotteiden luokittelu, joihin malli aiotaan sisällyttää tai mihin sitä aiotaan soveltaa, teollismallien kansainvälisen luokituksen perustamisesta tehdyn Locarnon sopimuksen, jäljempänä ’Locarnon luokitus’, sellaisena kuin se on muutettuna ja voimassa mallin hakemispäivänä, luokan ja alaluokan mukaan; e)maininta mallin luojasta tai mallin luojien ryhmästä tai hakijan vastuullaan antama vakuutus siitä, että mallin luoja tai mallin luojien ryhmä on luopunut oikeudestaan tulla mainituksi. 4. Hakemuksesta on maksettava hakemusmaksu. Jos esitetään 3 kohdan b alakohdan mukainen lykkäyspyyntö, siitä on perittävä julkaisemisen lykkäämistä koskeva lisämaksu.”; b)korvataan 5 kohta seuraavasti: ”5. Edellä 1–4 kohdassa tarkoitettujen vaatimusten lisäksi rekisteröityä EU-mallia koskevan hakemuksen on täytettävä tässä asetuksessa ja sen nojalla hyväksytyissä täytäntöönpanosäädöksissä säädetyt muodolliset vaatimukset. Siltä osin kuin kyseiset vaatimukset liittyvät 1 kohdan c alakohdassa tarkoitettuun mallin esittämiseen ja siihen käytettyihin välineisiin, pääjohtaja päättää tavasta, jolla eri näkökulmien kuvat numeroidaan, kun mallin esittäminen toteutetaan staattisten kuvien avulla, sekä sähköisen tiedoston muodosta ja koosta ja muista asiaankuuluvista teknisistä eritelmistä. Jos tällaisissa vaatimuksissa edellytetään, että sellainen kohde, jolle ei haeta suojaa, tunnistetaan tietynlaisella visuaalisella erottamislausumalla tai että esitetään tiettyjen kuvakulmien kuvia, pääjohtaja voi määrittää muun tyyppisiä visuaalisia erottamislausumia ja tietyntyyppisten kuvakulmien kuvia.”; 27)Lisätään 36 a artikla seuraavasti: ”36 a artikla Hakemusta koskevan täytäntöönpanovallan siirto Komissio hyväksyy täytäntöönpanosäädöksiä, joissa määritetään rekisteröityä EU-mallia koskevaan hakemukseen sisällytettävät yksityiskohtaiset tiedot. Nämä täytäntöönpanosäädökset hyväksytään 109 artiklan 2 kohdassa tarkoitettua tarkastelumenettelyä noudattaen.”; 28)Muutetaan 37 artikla seuraavasti: a)korvataan 1 ja 2 kohta seuraavasti: 1. Useiden EU-mallien yhteistä rekisteröintiä koskevaan hakemukseen voidaan yhdistää enintään 50 mallia. Virasto numeroi jokaisen yhteistä rekisteröintiä koskevaan hakemukseen sisällytetyn mallin viraston pääjohtajan vahvistamaa menettelyä noudattaen. 2. Edellä 36 artiklan 4 kohdassa tarkoitettujen maksujen lisäksi yhteisestä rekisteröintiä koskevassa hakemuksessa peritään hakemusmaksu kustakin yhteiseen rekisteröintiä koskevaan hakemukseen sisältyvästä lisämallista ja, jos hakemus sisältää julkaisemisen lykkäämistä koskevan pyynnön, maksu kunkin sellaisen yhteistä rekisteröintiä koskevaan hakemukseen sisältyvän mallin osalta, jonka julkaisun lykkäämistä pyydetään.”; b)korvataan 3 kohta seuraavasti: ”3. Yhteistä rekisteröintiä koskevan hakemuksen on täytettävä 37 a artiklan nojalla hyväksytyissä täytäntöönpanosäädöksissä vahvistetut kuvaa koskevat ehdot.”; c) korvataan 4 kohta seuraavasti: ”4. Kutakin yhteistä rekisteröintiä koskevaan hakemukseen sisältyvää mallia tai tällaiseen hakemukseen perustuvaan rekisteröintiin sisältyvää mallia voidaan käsitellä erillään muista malleista. Tällainen malli voidaan muista malleista riippumatta saattaa voimaan, siihen voidaan myöntää käyttölupia ja se voi olla esineoikeuden, pakkotäytäntöönpanon, maksukyvyttömyysmenettelyn, luopumisen, uudistamisen, luovuttamisen, julkaisemista koskeva lykkäyksen tai mitättömäksi julistamisen kohteena.”;

29)Lisätään 37 a artikla seuraavasti: ”37 a artikla Useiden mallien yhteistä rekisteröintiä koskevia hakemuksia koskevan täytäntöönpanovallan siirto Komissio hyväksyy täytäntöönpanosäädökset, joissa vahvistetaan yhteistä rekisteröintiä koskevaan hakemukseen sisällytettävät yksityiskohtaiset tiedot. Nämä täytäntöönpanosäädökset hyväksytään 109 artiklan 2 kohdassa tarkoitettua tarkastelumenettelyä noudattaen.”; 30)Korvataan 38 ja 39 artikla seuraavasti: ”38 artikla Hakemuksen tekemispäivä Rekisteröityä EU-mallia koskevan hakemuksen tekemispäivä on päivä, jona hakija jättää 36 artiklan 1 kohdassa täsmennetyt tiedot sisältävät asiakirjat virastolle sillä edellytyksellä, että 36 artiklan 4 kohdassa ja 37 artiklan 2 kohdassa tarkoitetut hakemusmaksut maksetaan kuukauden kuluessa edellä mainittujen asiakirjojen esittämisestä. 39 artikla Unionin hakemuksen ja kansallisen hakemuksen tekemisen vastaavuus Rekisteröityä EU-mallia koskeva hakemus, jolle on osoitettu tekemispäivä, vastaa jäsenvaltioissa tehtyä säännönmukaista kansallista hakemusta, ottaen tarvittaessa huomioon myös EU-mallia koskevan hakemuksen tueksi esitetyn etuoikeusvaatimuksen.”; 31)Korvataan 40, 41 ja 42 artikla seuraavasti: ”40 artikla Luokitus ja tuotenimikkeet 1. Niiden tuotteiden luokittelu, joihin EU-malli aiotaan sisällyttää tai joihin sitä aiotaan soveltaa, on luokiteltava Locarnon luokituksen mukaisesti, sellaisena kuin se on muutettuna ja voimassa mallin hakemispäivänä. 2. Tuotenimikkeessä on yksilöitävä selvästi ja täsmällisesti tuotteen luonne, ja jokainen tuote on sen ansiosta voitava luokitella yhteen ainoaan Locarnon luokituksen luokkaan ja alaluokkaan, mahdollisuuksien mukaan käyttäen viraston saataville asettamaa tuotenimikkeiden yhdenmukaistettua tietokantaa. Tuotenimikkeen on oltava mallin kuvauksen mukainen. 3. Tuotteet on ryhmiteltävä Locarnon luokituksen luokkiin; ennen jokaista tuoteryhmää on ilmoitettava sen luokan numero, johon tuotteet kuuluvat, ja tuoteryhmät on esitettävä kyseisen luokituksen sisältämien luokkien ja alaluokkien mukaisessa järjestyksessä. 4. Jos hakija käyttää tuotenimikkeitä, jotka eivät sisälly 2 kohdassa tarkoitettuun tietokantaan tai jotka eivät ole mallin kuvauksen mukaisia, virasto voi ehdottaa tuotenimikkeitä kyseisestä tietokannasta. Virasto voi jatkaa tarkastelua ehdotettujen tuotenimikkeiden pohjalta, jos hakija ei vastaa viraston asettamassa määräajassa. 41 artikla Etuoikeus

1. Sillä, joka on asianmukaisesti tehnyt mallia tai hyödyllisyysmallia koskevan hakemuksen jossakin sellaisessa valtiossa tai jonkin sellaisen valtion puolesta, joka on Pariisin yleissopimuksen tai Maailman kauppajärjestön perustamista koskevan sopimuksen osapuoli, tai sillä, jolle hänen oikeutensa on siirtynyt, on kuuden kuukauden ajan ensimmäisen hakemuksen tekemispäivästä etuoikeus hakea samalle mallille tai hyödyllisyysmallille rekisteröidyn EU-mallin suojaa. 2. Etuoikeuteen oikeuttavat kaikki hakemukset, jotka sen valtion kansallisen lainsäädännön mukaan, jossa hakemus on jätetty, tai kahden- tai monenvälisten sopimusten mukaan riittävät osoittamaan hakemuksen jättöpäivän, riippumatta siitä, mikä on hakemuksen tulos. 3. Samaa mallia koskeva myöhempi hakemus, joka jätetään samassa valtiossa tai saman valtion puolesta, katsotaan etuoikeutta määriteltäessä ensimmäiseksi hakemukseksi, sillä edellytyksellä, että aiempi hakemus oli myöhemmän hakemuksen tekemispäivänä peruttu, hylätty tai evätty siten, ettei sitä ole annettu yleisesti nähtäville, eikä sitä ole vielä käytetty etuoikeusvaatimuksen perusteena. Aiempaa hakemusta ei enää sen jälkeen voi käyttää etuoikeusvaatimuksen perusteena. 4. Jos ensimmäinen hakemus on jätetty valtiossa, joka ei ole Pariisin yleissopimuksen tai Maailman kauppajärjestön perustamissopimuksen osapuoli, 1–3 kohdan säännöksiä sovelletaan ainoastaan siltä osin, kuin kyseinen valtio julkistetun toteamuksen mukaisesti myöntää virastolle jätetyn ensimmäisen hakemuksen perusteella etuoikeuden, joka on tässä asetuksessa säädettyjen edellytysten mukainen ja jolla on vastaavat vaikutukset. Pääjohtaja pyytää tarvittaessa komissiota harkitsemaan sen selvittämistä, myöntääkö ensimmäisessä virkkeessä tarkoitettu valtio tällaisen vastavuoroisen kohtelun. Jos komissio toteaa, että ensimmäisessä virkkeessä tarkoitettu vastavuoroinen kohtelu myönnetään, se julkaisee asiasta tiedonannon Euroopan unionin virallisessa lehdessä. 5. Edellä 4 kohdassa tarkoitettu etuoikeus tulee voimaan sinä päivänä, jona Euroopan unionin virallisessa lehdessä julkaistaan tiedonanto kyseisen vastavuoroisen kohtelun myöntämisestä, jollei tiedonannossa anneta aikaisempaa voimaantulopäivää. Se lakkaa olemasta voimassa sinä päivänä, jona komission tiedonanto vastavuoroisen kohtelun myöntämisen lakkaamisesta julkaistaan Euroopan unionin virallisessa lehdessä, jollei tiedonannossa anneta aikaisempaa päivämäärää. 6. Edellä 4 ja 5 kohdassa tarkoitetut tiedonannot julkaistaan myös viraston virallisessa lehdessä. 42 artikla Etuoikeuden vaatiminen 1. Rekisteröidyn EU-mallin hakijan, joka haluaa käyttää hyödykseen aiemman hakemuksen mukaista etuoikeutta, on tehtävä etuoikeusilmoitus joko hakemuksen yhteydessä tai kahden kuukauden kuluessa hakemuksen tekemispäivästä. Tällaisessa etuoikeusilmoituksessa on mainittava aiemman hakemuksen päivämäärä ja maa. Aiemman hakemuksen hakemusnumero ja etuoikeusvaatimuksen perusteena olevat asiakirjat on toimitettava kolmen kuukauden kuluessa etuoikeusilmoitus tekemispäivästä. 2. Pääjohtaja voi määrätä, että asiakirjojen, jotka hakijan on toimitettava etuoikeusvaatimuksen perusteeksi, ei tarvitse sisältää kaikkia asiakirjoja, jotka edellytetään 42 a artiklan nojalla annettavien täytäntöönpanosäädösten mukaisesti, sillä edellytyksellä, että virasto voi saada vaaditut tiedot muista lähteistä.”; 32)Lisätään 42 a artikla seuraavasti: ”42 a artikla Etuoikeusvaatimuksia koskevan täytäntöönpanovallan siirto Komissio hyväksyy täytäntöönpanosäädöksiä, joissa määritetään asiakirjat, jotka on esitettävä aikaisempaan hakemukseen perustuvan etuoikeuden vaatimiseksi 42 artiklan 1 kohdan mukaisesti. Nämä täytäntöönpanosäädökset hyväksytään 109 artiklan 2 kohdassa tarkoitettua tarkastelumenettelyä noudattaen.”; 33)Korvataan 43 artikla seuraavasti: ”43 artikla Etuoikeuden vaikutus Etuoikeuden vaikutuksena on, että etuoikeuspäivää on pidettävä rekisteröityä EU-mallia koskevan hakemuksen tekemispäivänä 5, 6, 7 ja 22 artiklaa sekä 25 artiklan 1 kohdan d, e ja f alakohtaa ja 50 artiklan 1 kohtaa sovellettaessa.”; 34)Korvataan 44 artikla seuraavasti: ”44 artikla

Näyttelyä koskeva etuoikeus 1. Jos rekisteröidyn EU-mallin hakija on tehnyt tunnetuiksi tuotteita, joihin malli sisältyy tai joihin sitä sovelletaan, virallisessa tai virallisesti tunnustetussa kansainvälisessä näyttelyssä, joka kuuluu kansainvälisiä näyttelyitä koskevan vuoden 1928 yleissopimuksen piiriin, sellaisena kuin se on viimeksi tarkistettuna 30 päivänä marraskuuta 1972, hakija voi, jos hakemus jätetään kuuden kuukauden kuluessa kyseisten tuotteiden ensimmäisen tunnetuksi tekemisen päivästä, vaatia siitä päivästä lukien etuoikeutta. 2. Hakijan, joka haluaa vaatia etuoikeutta 1 kohdan nojalla, on tehtävä etuoikeusilmoitus joko hakemuksen yhteydessä tai kahden kuukauden kuluessa hakemuksen tekemispäivästä. Hakijan on kolmen kuukauden kuluessa etuoikeusilmoituksen tekemisestä toimitettava todisteet siitä, että tuotteet, joihin malli sisältyy tai joihin sitä sovelletaan, on tehty tunnetuiksi 1 kohdassa tarkoitetulla tavalla. 3. Jäsenvaltiossa tai kolmannessa maassa myönnetty näyttelyä koskeva etuoikeus ei pidennä 41 artiklassa säädettyä etuoikeutta koskevaa määräaikaa.”; 35)Lisätään 44 a artikla seuraavasti: ”44 a artikla Täytäntöönpanovallan siirto Komissio hyväksyy täytäntöönpanosäädöksiä, joissa määritetään sen todistusaineiston tyyppi ja yksityiskohtaiset tiedot, joka on esitettävä näyttelyä koskevan etuoikeuden vaatimiseksi 44 artiklan 2 kohdan mukaisesti. Nämä täytäntöönpanosäädökset hyväksytään 109 artiklan 2 kohdassa tarkoitettua tarkastelumenettelyä noudattaen.”; 36)Korvataan V osaston otsikko seuraavasti: ”V OSASTO REKISTERÖINTIMENETTELY, UUDISTAMINEN JA MUUTTAMINEN” 37)Muutetaan 45 artikla seuraavasti: a)korvataan 1 kohta seuraavasti: ”1. Virasto tutkii, täyttääkö rekisteröityä EU-mallia koskeva hakemus 38 artiklassa säädetyt vaatimukset, jotka koskevat hakemuksen tekemispäivän vahvistamista.” b)korvataan 2 ja 3 kohta seuraavasti: ”2. Virasto tutkii: a)onko rekisteröityä EU-mallia koskeva hakemus 36 artiklan 5 kohdassa ja, jos kyseessä on yhteistä rekisteröintiä koskeva hakemus, 37 artiklan 3 kohdassa tarkoitettujen edellytysten ja vaatimusten mukainen; b)tapauksen mukaan, onko 36 artiklan 4 kohdan mukainen julkaisemisen lykkäämisestä perittävä lisämaksu maksettu asetetussa määräajassa; c)tapauksen mukaan, onko 37 artiklan 2 kohdan mukaiset yhteistä rekisteröintiä tarkoittavan hakemuksen lisämaksut maksettu asetetussa määräajassa. 3. Jos rekisteröityä EU-mallia koskeva hakemus ei täytä 1 kohdassa tarkoitettuja vaatimuksia, virasto kehottaa hakijaa korjaamaan todetut puutteet tai maksujen laiminlyönnin kahden kuukauden kuluessa pyynnön vastaanottamisesta.

4. Jos hakija ei noudata pyyntöä 1 kohdassa tarkoitettujen vaatimusten osalta, hakemusta ei käsitellä rekisteröityä EU-mallia koskevana hakemuksena. Jos hakija toimii viraston pyynnön mukaisesti tällaisten vaatimusten osalta, virasto hyväksyy hakemuksen tekemispäiväksi päivän, jona hakija on korjannut puutteet tai maksujen laiminlyönnin. 5. Jos hakija ei noudata pyyntöä 2 kohdan a ja b alakohdassa tarkoitettujen vaatimusten osalta, virasto hylkää hakemuksen. 6. Jos hakija ei noudata pyyntöä 2 kohdan c alakohdassa tarkoitettujen vaatimusten osalta, hakemusta ei käsitellä rekisteröityä EU-mallia koskevana hakemuksena lisämallien osalta, ellei ole selvää, mitkä mallit maksetun summan on tarkoitus kattaa. Virasto valitsee mallit siinä peräkkäisessä numerojärjestyksessä, jossa ne on esitetty 37 a artiklan nojalla hyväksyttyjen sääntöjen mukaisesti, jos muilla perusteilla ei voida määritellä, mitkä mallit suoritetun maksun on määrä kattaa. Hakemusta ei käsitellä rekisteröityä EU-mallia koskevana hakemuksena niiden mallien osalta, joista ei ole maksettu hakemuksen lisämaksuja tai joista maksuja ei ole maksettu kokonaisuudessaan. 7. Etuoikeusvaatimusta koskevien vaatimusten noudattamatta jättäminen aiheuttaa etuoikeuden menettämisen hakemuksen osalta.”; 38)Kumotaan 46 artikla; 39)Korvataan 47 artikla seuraavasti: ”47 artikla Rekisteröintihakemuksen hylkäämisperusteet 1. Jos virasto tehdessään 45 artiklan mukaista tutkintaa toteaa, että malli, jolle suojaa haetaan, ei vastaa 3 artiklan 1 kohdan määritelmää tai että se on yleisen järjestyksen tai hyvien tapojen vastainen, virasto ilmoittaa hakijalle, että malli ei ole rekisteröitävissä, ja täsmentää rekisteröinnin esteet. 2. Edellä 1 kohdassa tarkoitetussa ilmoituksessa virasto asettaa määräajan, jonka kuluessa hakija voi esittää huomautuksia, peruuttaa hakemuksen tai kuvat, joita ei hyväksytty, tai toimittaa mallista muutetun kuvan, joka eroaa ainoastaan epäolennaisilta yksityiskohdiltaan alun perin toimitetusta kuvasta. 3. Jos hakija ei poista rekisteröinnin esteitä, virasto hylkää hakemuksen. Jos este liittyy vain osaan yhteistä rekisteröintiä koskevan hakemuksen sisältämistä malleista, virasto hylkää hakemuksen ainoastaan kyseisten mallien osalta.”; 40)Lisätään 47 a artikla seuraavasti: ”47 a artikla Peruuttaminen ja muuttaminen 1. Hakija voi milloin tahansa peruuttaa rekisteröityä EU-mallia koskevan hakemuksensa tai päättää olla hakematta rekisteröintiä osalle yhteistä rekisteröintiä koskeva hakemuksen sisältämistä malleista. 2. Hakija voi milloin tahansa muuttaa haetun EU-mallin kuvaa epäolennaisilta yksityiskohdiltaan.”; 41)Lisätään 47 b artikla seuraavasti: ”47 b artikla Hakemuksen muuttamista koskevan täytäntöönpanovallan siirto Siirretään komissiolle valta antaa delegoituja säädöksiä 109 artiklan 2 kohdan mukaisesti, jotta täydennetään tätä asetusta täsmentämällä 47 a artiklan 2 kohdassa tarkoitettua hakemuksen muuttamista koskevan menettelyn yksityiskohdat.”;

42)Korvataan 48 artikla seuraavasti: ”48 artikla Rekisteröinti 1. Jos rekisteröityä EU-mallia koskevalle hakemukselle asetetut vaatimukset täyttyvät ja siltä osin kuin hakemusta ei ole hylätty 47 artiklan nojalla, virasto kirjaa hakemukseen sisältyvän mallin ja 72 artiklan 2 kohdassa tarkoitetut tiedot rekisteriin. 2. Jos hakemus sisältää pyynnön julkaisemisen lykkäämisestä 50 artiklan mukaisesti, myös pyyntö ja lykkäysajan päättymispäivä merkitään rekisteriin. 3. Rekisteröintipäivä on 38 artiklassa tarkoitettu hakemuksen tekemispäivä. 4. Edellä olevien 36 artiklan 4 kohdan ja 37 artiklan 2 kohdan nojalla perittäviä maksuja ei palauteta, vaikka hakemuksen kohteena olevaa mallia ei rekisteröitäisi.”; 43)Korvataan 49 artikla seuraavasti: ”49 artikla Julkaiseminen Heti rekisteröinnin jälkeen virasto julkaisee rekisteröidyn EU-mallin Euroopan unionin malleja koskevassa tiedotteessa 73 artiklan 1 kohdan a alakohdan mukaisesti.”; 44)Lisätään 49 a artikla seuraavasti: ”49 a artikla Julkaisemista koskevan täytäntöönpanovallan siirto Komissio hyväksyy täytäntöönpanosäädöksiä, joissa säädetään 49 artiklassa tarkoitettuun julkaisemiseen sisältyvistä yksityiskohdista. Nämä täytäntöönpanosäädökset hyväksytään 109 artiklan 2 kohdassa tarkoitettua tarkastelumenettelyä noudattaen.”; 45)Korvataan 50 artikla seuraavasti: ”50 artikla Julkaisemisen lykkääminen 1. Rekisteröidyn EU-mallin hakija voi hakemusta tehdessään pyytää, että rekisteröidyn EU-mallin julkaisemista lykätään 30 kuukaudella hakemuksen tekemispäivästä tai, jos etuoikeutta on vaadittu, etuoikeuspäivästä lukien. 2. Jos 48 artiklassa säädetyt ehdot täyttyvät, rekisteröity EU-malli merkitään 1 kohdassa tarkoitetusta pyynnöstä rekisteriin, mutta mallin kuvaa tai mitään hakemukseen liittyvää aineistoa ei anneta yleisesti nähtäville, jollei 74 artiklan 2 kohdasta muuta johdu.

3. Virasto julkaisee Euroopan unionin malleja koskevassa tiedotteessa ilmoituksen 1 kohdassa tarkoitetusta pyynnöstä. Ilmoitukseen on liitettävä rekisteröidyn mallin oikeudenhaltijan tunnistetiedot, mahdollisen edustajan nimi, hakemuksen tekemis- ja rekisteröintipäivä sekä hakemuksen hakemusnumero. Mallia esittävää kuvaa tai mallin ulkoasua koskevia tietoja ei julkaista. 4. Lykkäysajan päättyessä tai mallinhaltijan pyynnöstä aikaisempana ajankohtana virasto saattaa yleisesti nähtäville kaikki rekisterimerkinnät ja hakemukseen liittyvän aineiston, ja julkaisee rekisteröidyn EU-mallin Euroopan unionin malleja koskevassa tiedotteessa. 5. Oikeudenhaltija voi estää 4 kohdassa tarkoitetun rekisteröidyn EU-mallin julkaisemisen esittämällä EU-mallista luopumista koskevan pyynnön 51 artiklan mukaisesti viimeistään kolme kuukautta ennen lykkäysajan päättymistä. Pyynnöt, jotka koskevat luopumisen kirjaamista rekisteriin mutta eivät ole 51 artiklassa ja 51 a artiklan nojalla hyväksytyissä täytäntöönpanosäädöksissä vahvistettujen vaatimusten mukaisia tai jotka esitetään ensimmäisessä virkkeessä tarkoitetun määräajan jälkeen, hylätään. 6. Kun kyseessä on useiden mallien yhteistä rekisteröintiä koskeva hakemus, haltijan on 4 kohdassa tarkoitetun aiempaa julkaisemista koskevan pyynnön tai 5 kohdassa tarkoitetun luopumispyynnön yhteydessä ilmoitettava selvästi, mitkä hakemukseen sisältyvistä malleista on julkaistava aikaisemmin tai mistä malleista luovutaan ja minkä mallien julkaisemisen lykkäämistä on tarkoitus jatkaa. 7. Jos haltija ei täytä 6 kohdassa vahvistettuja vaatimuksia, virasto kehottaa haltijaa korjaamaan puutteen määräajassa, joka ei missään tapauksessa voi päättyä 30 kuukauden lykkäysajan päättymisen jälkeen. 8. Jos 7 kohdassa tarkoitettua puutetta ei korjata asetetussa määräajassa, aikaisempaa julkaisemista koskevaa pyyntöä ei katsota jätetyksi tai luopumispyyntö hylätään. 9. Rekisteröityyn EU-malliin perustuva oikeudellinen menettely voidaan panna vireille julkaisemisen lykkäysaikana vain, jos rekisterissä ja hakemukseen liittyvässä aineistossa olevat tiedot on toimitettu sille henkilölle, jota vastaan menettely on pantu vireille.”; 46)Lisätään 50 a artikla seuraavasti: ”50 a artikla Julkaiseminen lykkäysajan jälkeen Edellä 50 artiklassa tarkoitetun lykkäysajan päättyessä tai, jos kyseessä on aiempaa julkaisemista koskeva pyyntö, niin pian kuin se on teknisesti mahdollista virasto: a)julkaisee rekisteröidyn EU-mallin Euroopan unionin malleja koskevassa tiedotteessa 49 a artiklan nojalla hyväksytyissä säännöissä vahvistetuin merkinnöin sekä maininnan siitä, että hakemukseen sisältyi 50 artiklan mukainen julkaisemisen lykkäämistä koskeva pyyntö; b)saattaa yleisesti nähtäväksi kaikki malliin liittyvät asiakirjat; c)saattaa yleisesti nähtäväksi kaikki rekisteriin tehdyt merkinnät, myös kaikki 74 artiklan 5 kohdan mukaisesti nähtävillä olon ulkopuolelle jätetyt merkinnät.”; 47)Lisätään 50 b artikla seuraavasti: ”50 b artikla Rekisteröintitodistus Virasto antaa rekisteröidyn EU-mallin julkaisemisen jälkeen rekisteröintitodistuksen. Virasto antaa oikeaksi todistettuja tai muita jäljennöksiä rekisteröintitodistuksesta maksua vastaan, kun tällaiset jäljennökset annetaan muuten kuin sähköisesti.”; 48)Lisätään 50 c ja 50 d artikla seuraavasti: ”50 c artikla

Täytäntöönpanovallan siirto Komissio hyväksyy täytäntöönpanosäädökset, joissa määritetään 50 b artiklassa tarkoitetun rekisteröintitodistuksen yksityiskohtainen sisältö ja muoto. Nämä täytäntöönpanosäädökset hyväksytään 109 artiklan 2 kohdassa tarkoitettua tarkastelumenettelyä noudattaen. 50 d artikla Uudistaminen 1. EU-mallin rekisteröinti uudistetaan oikeudenhaltijan tai hänen nimenomaisesti